text:
Amahoro araharanirwa
Kera nta n’ubwo FPR yemeraga ko yishe abantu. Yakoreshaga iterabwoba rirenze imyumvire kugirango hatagira n’ubivuga. Aho ibihe bigeze, ntigishoboye kubihakana, ntigishoboye no kubuza abantu kubivuga; iturufu isigaranye ni ukuvuga ko abo yishe bagombaga gupfa. Ariko iyo turufu nayo yatangiye guhinduka ikigarasha, ndetse ikigarasha gicitse. None se ubu, Banyarwanda, Banyarwandakazi, tubigenze dute ?
1.Tumenye kwitabariza, dutabarize n’abacu.
Telefone zigendanwa zimaze gukwira henshi; abantu bagera kuri internet baracyari bake, ariko umubare wabo ntusiba kwiyongera, itumanaho riratera imbere. Guceceka ntacyo byatwunguye, ahubwo byatumye dukomeza kwicwa nabi. None rero guhera ubu, nubona uwawe cg. umuturanyi wawe atwawe intambike n’abasirikari, abapolisi cg. intore z’iyi ngoma ya Kagame, tabaza vuba na bwangu. Andikira Kagame kandi umenyeshe imiryango iharanira uburenganzira bw’ikiremwamuntu n’ibinyamakuru bitabogamiye kuri leta ye ko wamwandikiye. Nugira ubwoba ukicecekera, n’abandi bose bakicecekera, uwo muntu wanyurujwe bazamwica kandi babanje kumwigirizaho nkana. Muri aya mezi ashize, iyo imiryango y’abagabo 2 b’i Butare, ari bo Lambert Havugintwari na Aloys Mafurebo idatabaza, ubu abo bagabo bombi baba bararangije kwicwa kera.
2. Dutange ubuhamya ku bazimiye kera.
Mu gihe dukora uko dushoboye kugirango hatagira ugihumeka wongera kuzimira, nimuze dutange ubuhamya ku bashimuswe kera, bakaburirwa irengero. Hari ubwo baba bakiriho, yenda ntibabe bacyishwe. Niba barishwe kandi, hari ubwo twamenya aho ibisigazwa byabo biri, nk’uko twamenye ko umurambo wa Musenyeri Fokasi Nikwigize wajugunywe kuri Goma muri “Lac Vert”, ko Agustini Cyiza, Yohani Uwayezu, Nkurikiyinka Venusiti, n’umucuruzi w’i Gitarama witwaga Karambizi biciwe mu kigo cya gisirikari cya Kami i Kigali, imirambo yabo ikajugunywa mu byobo rusange bihari. Icyiza cyabyo ni uko uburi kera abahanga bashobora kuzakoresha uburyo buhanitse bwo guzumisha icyo bita mu magambo ahinnye y’igifaransa “ADN”, bakajya bamenya ibisigazwa bya buri wese, bigashyingurwa mu cyubahiro. Ikindi cyiza ni uko abicanyi bagira ubwoba, bakareka gukomeza kwica, kandi uburi kera bakazashyikirizwa ubucamanza. Ubundi buhamya bugomba gutangwa ni uburebana n’abantu bafashwe baregwa icyaha iki n’iki bakoze cg. se batakoze, bagafatwa, bagafungwa, ntibaburanishwe ; ahubwo bagakubitwa, bakicishwa inzara, bakigirizwaho nkana ku buryo bubi bwose bushoboka; hanyuma babona ko batazakira, bamwe batangiye kujya bituma amaraso, bakabarekura ngo bajye kugwa mu rugo. Ubwo buhamya nabwo bugomba gutangwa.
3. Dufatanye
Igihe hagati y’umwaka w’1999 n’uw’2000 Musenyeri Agusitini Misago, umwepiskopi wa Gikongoro, yafungwaga mu bintu by’amaherere, abepiskopi bagenzi be barasimburanaga kujya kuvuga misa buri cyumweru ku Gikongoro kuri katedrali. Abakristu mu Rwanda hose bakoresheje ibiterane by’amasengesho, ndetse basaba na misa zo kumusabira. Igihe cyose yagombaga kujya mu rukiko kuburana, habaga hari umwepiskopi mugenzi we nibura umwe waje kumushyigikira no gukurikirana uko biri bugende. Siniriwe mvuga ibyo kumusura muri gereza no kumugemurira. Ibyo iyo bitabaho, yari kwiheba kubera kumva abandi bamutereranye, umutima ukaba wahagarara, abanzi be bakishima bavuga ngo “n’Imana ubwayo iramuhannye”. N’aho ubundi byatumye agira imbaraga, araburana kugera atsinze. Iyo atsindwa, hari gufatwa n’abandi bepiskopi uhereye kuri Musenyeri Tadeyo Ntihinyurwa, arkepiskopi wa Kigali. Iyo usomye amateshwa nk’aya Tom Ndahiro, ubona ko n’ubu bakimurwaye. Ariko rero “agati gateretswe n’Imana ntigahungabanywa n’imiyaga”. None se, uzabona abicanyi ba FPR barenganyije umuntu, wicecekere kubera ubwoba, ubwo ntubona ko ejo ari wowe uzaba uramukiwe?
Iyo hari inyamaswa yavuye mu ishyamba, ikirara mu matungo cg. ikajya aho abantu batuye bayirukana bate? Bakoma akamo, ikagira ubwoba, igasubira mu ndiri yayo. Naho ugize ngo “yateye kwa Kanaka, iwanjye ntirahagera, reka niturize”, ubutaha yazatera iwawe hakabura ugutabara. Uko gukoma akamo bose icyarimwe, twabigereranya n’imyigaragambyo. Kwigaragambya muri iyi minsi, ubanza bidashoboka mu Rwanda. Aho ba bicanyi bazuyaza kurasa abigaragambije, bakabamara ? Mu gihe tugitegereje ko bizashoboka, reka twifatanye kuri buriya buryo bundi, kandi nta tegeko tuzaba twishe. Naho ubundi dukomeje kwituramira twazashira uruhongohongo.
4. Twirinde gutatanya ingufu
“Abatahiriza umugozi umwe ntibatongana”. Abanyarwanda bose bumva ko ibintu bigomba guhinduka ku neza mu rwababyaye bari bakwiye gushyira hamwe. Byatuma bagira ingufu nyinshi cyane. Abari mu Rwanda n’abari hanze; Abakiga, Abanyenduga n’Abashi; Abahutu, Abatutsi, Abatwa, n’Abanyamahanga bafashe ubwenegihugu bw’Urwanda, abakunda Urwanda bose. Aba bantu bose bashyize hamwe, buri wese agatanga umuganda wo gukora icyo ashoboye; umwe agaturuka iburyo, undi ibumoso, undi imbere, undi inyuma, ibintu byahinduka, kandi ku neza.
5. Duhorane icyizere
Mu bushishozi no mu bwenge bwabo, abakurambere bacu baravuze ngo “n’iritari iri ryarakeye; nta gahora gahanze; umutware yicarira intebe, undi ayibajisha; gutwara (gutegeka) ntawe byananiye, kireka uwo babyimye”. Ibi twabirengaho koko tukiheba? Kireka tudafite ukwemera.
Umwanzuro
Icyambere cy’ibanze ni uko aho ibihe bigeze ari ngombwa ko Abanyarwanda twese twahagurukira gukurikira amakuru. Nimwumve amaradiyo y’amahanga, musome ibinyamakuru bitandukanye. Mwikomeza kumva ibinyoma bya FPR byonyine. Utajya i bwami ngo abeshywa byinshi. Iyo utazi aho amakuru ageze FPR igupakiramo ibihuha, ibinyoma n’ amagambo yo gusebya abo ishaka kwivugana nk’uko yabimenyereye.
Icya kabiri ni ukumenya kwigomwa. Kwigomwa igihe, kwigomwa udufaranga, kwigomwa inyungu z’akanya gato; ariko uzi icyo ugamije. Amaherezo tuzatsinda ingoma y’igitugu ya Paul Kagame n’abambari be.
Tugire amahoro, Banyarwanda.
In HYPERLINK « http://www.leprophete.fr » http://www.leprophete.fr, le 28/5/2011
Mwenesebahinzi (vendredi, 03 juin 2011 14:23)
Rwose komerezaho Inama nkizo zakigabo nizo twese dukeneye.


c: text/html

text:
Health
Gakenke: Abangavu batewe inda zitateganyijwe bahawe impano y’ibiribwa n’ibikoresho by’isuku
3,021 total views, 3 views today
Kuva tariki ya 14 Werurwe mu Rwanda hagaragaye umurwayi wa mbere wa COVID-19, tariki ya 15 na 16 amashuri yahise afungwa, abanyeshuri basubira mu ngo hirindwa ko bakwandura iki cyorezo.
Icyo gihe Minisiteri y’Uburinganire n’Iterambere ry’Umuryango yagiye itanga ubutumwa bwinshi bushishikariza ababyeyi kurinda abana babo kujya mu ngeso mbi no kubarinda ababasambanya nubwo hari aho byagiye birengwaho hakagaragara imibare y’abana basambanyijwe.
Ni muri urwe rwego rero uyu munsut tariki ya 01 Gicurasi 2021 Umuryango Bamporereze Association ku bufatanye n’umuryango urwanya ubwandu bushya bwa Virusi itera Sida ndetse n’izindi ndwara(AHF) bahaye ababyeyi 100 bakiri bato bo mu karere ka Gakenke mu mirenge itatu ariyo Karambo nemba ndetse na Gakenke.
Abo babyeyi bose bahawe ibiryo birimo umuceri, ifu, n’ibishyimbo , ndetse n’ibikoresho na PPE personal protective equipment , byo kwirinda Covid ninda zitateguwe.
Ubusanzwe Bamporereze Association ni umuryango utari uwa Leta wita cyane ku mfubyi n’abana batishoboye mu Rwanda , niyompamvu yafatanyije n’akarere ka Gakenke mu gutanga ibyo biribwa ndetse n’ibikoresho byo kwirinda COVID-19 ibitewemo inkunga na Aids Healthcare Foundation (AHF).
Speciose Mushimankuyo, ushinzwe abakozi n’imiyoborere muri uyu muryango Bamporeze , yagize ati: “Twebwe nubwo dushyigikiye aba babyeyi bakiri bato batishoboye bafite ibiryo by’igihe gito kandi twizera ko bizabafasha mu mibereho yo muri iki gihe duhanganye n’icyorezo cya Covid-19. ”
Catherine Uwimana , Umuyobozi wungirije w’akarere ka Gakenke ushinzwe imibereho myiza y’abaturage, yavuze ko kuri ubu aba babyeyi bakiri bato bahura n’ibibazo by’ubukene bukabije , ihohoterwa rishingiye ku gitsina ndetse n’abana bacikisha amashuri yabo. Akomeza avuga ko akarere kabashyize mu matsinda yo kwizigamira kugira ngo babashe gukemura ibibazo bimwe na bimwe by’amafaranga baba bafite mu miryango yabo.
Ati: “aka karere kacu ka Gakenke gafite gahunda yo gufasha bamwe muri aba babyeyi bakiri bato bashobora kwifuza gusubira ku ishuri cyangwa kugana amashuri y’imyuga n’amahugurwa ya tekiniki n’imyuga (TVET) ku buryo umwana wese azaba afite umwuga azi gukora bityo bihangire imirimo bave mu bushomeri.”
Muri 2019-2020, hari ababyeyi 196 bakiri bato babyaye bakibana n’ababyeyi babo. Aba babyeyi bigishwa ubuzima bw’imyororokere, ikinyabupfura kugira ngo birinde ababashuka bakabashora mu ngeso mbi.
Umwe mu bahawe ibiribwa n’ibikoresho by’isuku, Leoncie Dusabimana, utuye mu mudugudu wa Kivumu, akagari ka Rusagara, mu karere ka Gakenke , afite umwana w’umuhungu w’imyaka 4.avuga ko Umuryango Bamporeze warebye kure mu kubazanira inkunga y’ibyo kurya n’ibikoresho by’isuku, kuko bajyaga Babura amafaranga yo kubyigurira.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.

robotstxt: allowed

filter: keep


text:
Impamvu y’iyi nyigisho n’uko abantu benshi bavuga ko batigeze babatizwa mu Mwuka. Benshi bamaze imyaka mu gakiza, bakora imirimo itandukanye mu nsengero babamo.
Pawulo ahura n’abigishwa ba Yohana w’Umubatiza ababaza niba barabatijwe mu Mwuka. Bamusubiza bati: “Ntabwo twari twumva y’uko Umwuka Wera yaje”!.
Abantu benshi bameze nk’uko abo bigishwa bari bameze. Bazi ko Umwuka Wera yaje, ariko ubwabo ntibazi uko ameze, ntibazi uko kubatizwa mu Mwuka bimera, ntawe batunze, bamwumvana abandi.
Niba uri muri icyo cyiciro, birababaje kuko ubuze ikintu kinini ubuzima bwawe bw’Umwuka bukeneye. Ariko ntutinye kuko iri somo rigamije kubyutsa inzara n’inyota byo guhura n’Imana no kwakira Umwuka Wera.
Hari ibibazo 2 mvugaho none.
N’iki cyateye bariya bigishwa kutamenya iby’Umubatizo w’Umwuka Wera? Umuntu yatekereza ko Yohana Umubatiza atigeze agira icyo abigisha. Matayo (3:11) atwereka ko mu ikubitiro Yohana yababwiye ko we ari integuza ya Yesu wagombaga kubatirisha abantu Umwuka Wera. Abigishwa barabyumvise babisiga aho!
"Jyeweho ndababatirisha amazi ngo mwihane, ariko uzaza hanyuma yanjye andusha ubushobozi, ntibinkwiriye no kumutwaza inkweto. Ni we uzababatirisha Umwuka Wera n’umuriro". Matayo 3:11
Abakristo benshi bameze nk’abo bigishwa. Bazi ko bibaho ko abantu babatizwa mu Mwuka ariko benshi ntibirababaho nta n’icyo bakora kugirango bibagereho. Birababaje!
Ni iki gitera abantu bo mu bihe turimo kutifuza kubatizwa mu Mwuka Wera? Impamvu nyinshi: kubaho mu bukristo bw’imihango, akamenyero, kudashaka kumenya, kudasoma Ijambo ry’Imana, kunyurwa n’urwego ruto umuntu ariho rwa gikristo.
Umwigisha: Dr. Fidèle Masengo, Foursquare Gospel Church
Wanakurikira kandi izi nyigisho zivuga ku mubatizo w’Umwuka Wera:
Umwuka Wera: Kubatizwa, kuvuga indimi no kuzuzwa bitandukaniye he cyangwa bihuriye he? Pst UWAMBAJE
UMUBATIZO Prt2: KUBATIZWA MU MWUKA WERA NO KUWUZURA || BIHURIRA HE NO KUVUGA INDIMI! - Pst. SENGA E.


text:
Indwara ya diabete abaganga bakunze kwita diabetes mellitus (DM) ni imwe muzihangayikishije abantu muri iki kinyejana. Ubushakashatsi bwakozwe mu mwaka wa 2003 bwagaragaje yuko abasaga miliyoni 382 ku isi babana niyi ndwara igaragazwa no kwiyongera kw’isukari mu maraso. Insulin ni umusemburo ufasha isukari kujya mu turemangingo twacu kugirango tubone imbaraga. Mu bwoko bwa mbere bwa diabetes (type 1 diabetes) umubiri uba udashoboye gukora uwo musemburo wa Insulin naho mu bwoko bwa kabiri (type 2 diabetes) ari nabwo abantu benshi bakunze kurwara, umubiri wacu uba wakoresheje nabi uno musemburo. Iyo umuntu afite insulin idahagije isukari iguma mu maraso ikabamo nyinshi.
Ni ingenzi kumenya bimwe mu bimenyetso by’imbarutso bya diabete kugirango mu gihe ubyibonyeho wihutire kujya kwa muganga hanyuma ukurikiranywe mu maguru mashya.
1. Menya ibimenyetso
Mu gihe ubonye ufitemo ibirenze bibiri muri ibi bikurikira ihutire kujya kwa muganga barebe niba nta kibyihishe inyuma.
- inyota ikabije
- inzara ikabije
- iminwa yumagaye
- kutabona neza
- kunyara inshuro nyinshi (ukabyuka inshuro zirenze eshatu mu ijoro)
- umunaniro (cyane cyane umaze kurya)- kudakira ku igisebe mu gihe wakomeretse
2. Reba ubuzima ubayeho
Ubuzima tubamo bwa buri munsi, ibiryo turya, izindi ndwara turwaye nabyo bishobora kutwongerera amahirwe mabi yo kurwara diabete.
Mu gihe igisubizo cyawe ari yego kuri bimwe muri ibi bibazo, uba ufite amahirwe menshi yo kuba urwaye cyagwa se uzarwara diabete.
- Ese ntabwo ukora sport?
- Ufite umubyibuho ukabije?
- Ese urya ibintu byinshi birimo amasukari?
- Ese mu muryango wawe harimo abandi bantu barwaye diabete?
- ufite imyaka iri hejuru ya 45?- Ese uratwite?
- Ese ufite umuvuduko wamaraso uri hejuru?
- Waba se urwaye indwara z’umutima?
- Ese uhora uhangayitse?
- Ese unywa itabi n’inzoga?
Aho twibanze cyane ku bwoko bwa kabiri bwa diabete (type 2 diabetes) kuko aribwo bwihariye 90% yabagaragaraho ubu burwayi. Naho ubwoko bwa mbere (type 1 diabetes) ni 5% gusa kandi buboneka mu bana no mu bakiri bato.
3. Ihutire kwisuzumisha
Uburyo bwizewe bwo kumenya koko niba urwaye diabete ni ukujya kwa muganga bakagufata ibizamini by’amaraso. Ibisubizo byibyo bizami byerekana niba uri muzima, wenda kurwara diabete cyagwa se niba uyirwaye.
Dore uko ibipimo biba bimeze
Ibipimo by’isukari Umuntu muzima Umuntu wenda kurwara diabete Umuntu urwaye diabete
utariye  126mg/dl
nyuma y’amasaha 2 uriye 140mg/dl  200mg/dl
Igihe urwaye diabete cyagwa ufite ibimenyetso byayo ni byiza kugira akuma gapima isukari yo mu maraso mu rugo kugirango ukurikiranire hafi ibipimo byawe.
Ni byiza kumenya hakiri kare ko urwaye diabete ugatangira gukurikiranywa hatarangirika byinshi mu mubiri.
Mu gihe ufite ibimenyetso bya diabete cyangwa niyo nta kimenyetso na kimwe waba ufite ariko wujuje bimwe mu byongera amahirwe yo kurwara iyi ndwara ntiwirindirize, ihutire kwisuzumisha hanyuma ukurikize inama za muganga.
Ni koko amagara araseseka ntayorwa!


text:
Ibicurane ni imwe mu ndwara zizahaza benshi,nubwo bamwe babifata nkindwara yoroheje.Hari ibyo kurya byagufasha kuyivura utarinze gukoresha imiti.
Ibyo kurya bifasha guhangana n’ibicurane
1.Poivron
Izi mboga nizo ziyoboye urutonde mu kutugezaho vitamin C dore ko uruboga rumwe runini ruduha 568% za vitamin C dukeneye ku munsi. Iyi vitamin ikaba izwiho kuba ariyo ya mbere mu kongerera ingufu ubudahangarwa bw’umubiri. Si ibyo gusa kuko yonyine izwiho kuvura indwara zinyuranye zifata mu buhumekero, harimo ibicurane aho ifatwa nk’ibinini byo banyunguta.
By’umwihariko iyi vitamin rero ikaba ari nziza ku bageze mu zabukuru, abana abakora siporo cyane kimwe n’abanywi b’itabi kuko bari mu bantu bagira ikibazo cy’ubudahangarwa.
2.Ifi za sardines
Izi fi ziri mu itsinda ry’amafi afite ibinure dore ko zikungahaye ku binure bya omega-3. Ubushakashatsi bugaragaza yuko ibi binure birwanya indwara z’umutima no kubyimbirwa. Si ibyo gusa kuko bifasha uturemangingofatizo nuko bikongerera ingufu ubudahangarwa.
Impamvu izi fi ari zo zivuzwe ni uko ari zo ziyoboye urutonde mu mafi mu kugira iyi omega-3 kuko muri 100g zayo usangamo 1259mg z’ibi binure mu gihe mu ifi za salmon ho usangamo 840mg muri 100g nazo.Izi fi kandi tuzisangamo poroteyine zinyuranye , karisiyumu na vitamin
3.Isosi y’inyama
Kuva na kera usanga bizwi ko guhuta isupu ishyushye cyangwa se umufa bifasha mu kuvura ibicurane dore ko uko ishyushye izamura akuka kakazamukira mu mazuru maze hagafunguka hakoroha.
Mu gukora iyi supu ushobora kwifashisha inyama (ziri ku magufa ariko ngo umufa uboneke), ibitunguru, ibirayi, karoti seleri, poivron ubundi ukabicanirana kugeza bihiye, ntukarange. Ibindi birungo nawe wabyiyongereramo bitewe n’ibikuri hafi.
4.Indimu zidatonoye
Indimu kimwe n’izindi mbuto zo muri uyu muryango (amacunga, mandarine, …) zikize kuri vitamin C ikaba izwiho kongerera ingufu ubudahangarwa bw’umubiri. Usanga indimu cyangwa icunga rimwe biguha 117% bya vitamin C ukeneye ku munsi. Iyi vitamin kandi ifatanya n’ibindi binyuranye mu kongerera umubiri ingufu zo guhangana n’indwara.
Igishishwa nacyo rero burya kibamo limonene ikaba izwiho guahngana na za bronchite n’ibindi binyuranye bifata mu muhogo. Niyo mpamvu ari byiza ko mu gihe ugiye kurya indimu cyangwa icungwa kubironga neza noneho n’ibishishwa ukabirya kugirango iyo limonene ntigucike.
5.Tangawizi
Hashize imyaka isaga 2000 tangawizi ikoreshwa mu buvuzi gakondo mu bihugu by’iburasirazuba (Aziya) kandi ikaba ikoreshwa mu kuvura by’umwihariko indwara zo mu buhumekero.
Icyayi kirimo tangawizi kikaba kizwiho gufungura mu mazuru no mu mihogo. Ndetse burya ngo inarwanya isesemi ikunze kugirwa n’abagore batwite.Mu kuyikoresha ntuzibagirwe gushyira mu cyayi umutobe w’indimu n’ubuki kuko bizongera ingufu z’uwo muti.
6.Ibihumyo
Ibihumyo bikize kuri vitamin zinyuranye zo mu bwoko bwa B, selenium n’ibirwanya imyanda n’uburozi mu mubiri. Ibi byose bikaba bituma ibihumyo nabyo biza ku rutonde rw’amafunguro afasha mu kongerera ingufu ubudahangarwa aho bifasha umubiri gukora uturemangingo turwanya indwara zandura, harimo n’ibicurane
By’umwihariko vitamin B2 na B3 zituma ubudahangarwa bukomera naho selenium ikaba ingenzi mu kurwanya ibicurane n’ibindi bigendana na byo.
Mu kubiteka ni byiza ko wahitamo ibyishwe ku mugina kurenza ibihingwa mu mazu yabigenewe kuko ibyo ku mugina biba ari umwimerere.
Icyitonderwa: uramutse ugerageje ibi bikanga ,ni byiza guhita wihutira kujya kwa muganga bakagufasha.


text:
Ingagi yo mu birunga yari imfubyi yitwa,Ndakasi,yaciye ibintu ku isi ubwo yifotozanyaga n’ushinzwe kuyirinda mu buryo budasanzwe yapfuye ifite imyaka 14.
Iyi ngagi yaguye mu maboko y’ushinzwe kurinda parike y’igihugu ya Virunga mu burasirazuba bwa Kongo witwa Andre Bauma bari inshuti cyane.
Iyi ngagi y’ingore yakijijwe n’abashinzwe kurinda parike ya Virunga ubwo yari ifite amezi abiri nyuma yo kuyisanga yiziritse kuri nyina yari yapfuye.
Ndakasi yitaweho na Bauma wayifashe ikiri uruhinja nyuma yuko nyina irashwe n’inyeshyamba.
Iyi ngagi yamenyekanye cyane nyuma yo gufotorwa selfie iri kumwe na ngenzi yayo y’imfubyi Ndeze, hamwe n’umurinzi wa parike,Mathieu Shamavu,muri 2019.
Ndakasi yagaragaye ihumeka umwuka wa nyuma ubwo yari kumwe n’uwayireze Andre Bauma w’imyaka 49, muri parike y’igihugu ya Virunga mu burasirazuba bwa Kongo.
Nyuma y’imyaka irenga icumi yitabwaho mu kigo cya Senkwekwe, iyi ngagi ’yakundwaga’ yapfuye nyuma y’indwara yari imaranye igihe imeze nabi cyane, nk’uko byatangajwe na parike.
Ndakasi yapfuye tariki ya 26 Nzeri mu maboko ya Bauma, wari umaze imyaka 14 ayitaho.
Mu ifoto yafashwe iyi ngagi ihumeka umwuka wa nyuma, yagaragaye ifashwe mu gituza Bauma wari uyiri hafi kugira ngo ishyuhe kandi ayihumurize.Ndakasi kandi yagaragaye yegamije umutwe ku gituza cya Bauma wari umufashe.
Bauma wareze iyi ngagi yagize ati: "Nagize amahirwe yo gushyigikira no kwita ku kiremwa nk’iki cyiza, nyuma yo kumenya ihungabana Ndakasi yagize akiri muto cyane.’ ’Umuntu yavuga ko yageze ikirenge mu cya nyina, Nyiransekuye."
Yongeyeho ati: "Kamere nziza ya Ndakasi n’ubwenge bwe byamfashije gusobanukirwa isano iri hagati y’abantu n’inyamaswa nini n’impamvu tugomba gukora ibishoboka byose kugirango tuzirinde.
’Nishimiye kuba naragize Ndakasi nk’inshuti yanjye. Nayikundaga nk’umwana kandi imico yayo myiza cyane yatumaga mwenyura igihe cyose nabonanaga nayo.
’Twese tuzamukumbura twese hano mu Birunga ariko tuzahora twishimira ubutunzi butagereranywa Ndakasi yazanye mu buzima bwacu ubwo yari i Senkwekwe."
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Umuhanzi Aline Gahongayire uzwi mu cyiciro cy’abaririmba izihimbaza Imana aherutse  gutangaza ko atajya acibwa intege n’amagambo amunenga abantu bamuvugaho mu buzima bwe bwite n’ibyo anyuramo,akibivuga umuhanzi Auddy Kelly nawe yahagurukiye ku muhoza.
Auddy uvuga ko yamenyekanye na Aline Gahingayire ,ubwo Auddy yarafite imyaka 14 ngo ababazwa cyane n’abavuga nabi Aline,ndetse we ngo abita abanyantege nke.Bivugwa ko hari abavuga nabi Aline babishingira kukuba akunda kuvuga uwahoze ari umugabo we(Batandukanye ) mu itangazamakuru nyamara bigaragara neza ko uyu mugabo we yiturije ndetse biherutse kuvugwa ko yamaze kubona undi mukobwa umugusha neza.
Abavuga nabi Aline Gahongayire mu buryo ubwo ari bwo bwose ngo Auddy Kelly abafata nk’abavunwa n’imitwaro batikoreye maze akabiheraho yihanganisha Aline yita mushiki we.
Mu magambo maremare yuzuye ihumure Auddy yageneye Aline  akayandika kuri instagram yagize ati”
banyembaraga ntibashyira abandi hasi ahubwo barabakomeza ariko abanyantege nke bashyira abandi hasi kuko niho ubushobozi bwabo bupimirwa kereka kubasabira imbabazi ku Mana no kubasengera bakava mu ntege nke bakiyitaho kuko nta buzima bwuzuye bafite kereka kwirirwa bavunwa nimitwaro batikoreye.
Nyuma yo gukomeza kubona amagambo abantu bamwe bavuga nabi umuhanzikazi Aline Gahongayire nimugoroba nari gusoma commenti zabantu numva binteye agahinda mbuze icyo nabikoraho mpimba umugani mu buryo bantunguye ngira inspiration mpimba umugani ” Inzu irimo ubusa ntiyiburira nyiramubande ariko inzu irimo byose iraguhaza “
Bigaruka kubyo navuze hejuru strong people don’t put others down they lift them up but weak people ni urusaku gusa!! I wish I could put some people on mute but life is too short to worry about what others say or think about you. Have fun and give them something to talk about.
A strong woman is one who is able to smile this morning like she wasn’t crying last night as long as you know that God is for you it’s doesn’t matter who is against you.
My lovely sister Gahongayire Aline tuziranye kuva mfite imyaka 14 nkiri muto kugeza uyu munsi nkufata nka sister wanjye kandi nkunda cyane! Reka nkubwire you can and you will overcome it all.
Don’t be afraid Don’t worry about those who talk behind your back. There are behind you for a reason stay strong God is in control
Much love for you lovely sister Uwiteka aragukunda kandi ntago acecetse arakurinze kuko aguhishiye byinshi byiza cyane!
https://www.instagram.com/p/BLvefzWAdDr/?taken-by=auddykelly&hl=en
Aya niyo magabo uwiyita alinegatesi12 yumvishe maze ahita agira ati”Yooo!ndarize pe😔”


text:
MINIRENA yatangije ubukangurambaga bwo kurwanya pulasitike zikoreshwa rimwe
Yanditswe na MUTUNGIREHE SAMUEL
Minisitiri w’Ibidukikije, Dr. Biruta Vincent yatangaje ko muri gahunda u Rwanda rwihaye yo kurwanya ihumana ry’ibidukikije, uyu mwaka rushaka kurenga gahunda yo guca amasashi ya pulasitike rukagera ku kugabanya ibindi bikoresho bya pulasitike bikoreshwa inshuro imwe bikajugunywa.
Yabitangaje ejo hashize, tariki ya 3 Kamena 2018, ku kibuga cya Siporo rusange Kimihurura, ubwo iyi Minisiteri yatangizaga urugendo rugamije kurwanya ihumana ry’ibidukikije riterwa na pulasitiki, mu kwitegura umunsi mpuzamahanga wo kubungabunga ibidukikije uzaba tariki ya 5 Kamena 2018, ku nsanganyamatsiko yo kurwanya umwanda ukomoka ku bikoresho bya pulasitike.
Dr Biruta, yasobanuye ko kuva mu 2008 u Rwanda rutangiye gahunda yo guca amasashi ya pulasitike, bituma igihugu kimenyekana nk’igihugu gifite isuku, kitarangwamo amasashi hirya no hino bityo n’ibindi bihugu bifata izo ngamba zo kurengera ibidukikije.
Ati “Uyu mwaka turashaka kugira indi ntambwe dutera; intambwe dushaka gutera ni ukuvuga ngo turenge amasashi ya pulasitike, turebe ibikoresho bya pulasitike byose dukoresha inshuro imwe tukajugunya. Pulasitike ntizibora murabizi, aya macupa y’amazi dukoresha iyo haguye imvura nyinshi, iyo amazi akamutse muge mureba amacupa ya pulasitike ahari aba ari menshi ndetse wajya no kuzibura imiyoboro y’amazi usanga yarafunzwe n’ayo macupa cyangwa ibindi bikoresho bya pulasikite biba byajugunywe hirya no hino”.
Yakomeje asobanura ko ibikoresho bya pulasitike bikoreshwa rimwe bikajugunywa hari byinshi byabisimbura kandi ubuzima bukagenda nk’uko busanzwe.
Ati “Utu ducupa tw’amazi hari andi macupa ushobora gukoresha ukavomeramo amazi, ukanywa, ukoza ukongera ukarimarana amezi n’imyaka […]niba nta muheha dukeneye turawukoreshereza iki, kuki mfata umuheha nkawushyira mu kirahuri kandi nshobora kunywesha ikirahuri, kuki nywushyira mu gacupa ka pulasitike kandi nashoboraga kunywesha agacupa gusa; iyo mico ni yo dushaka kugira ngo icike”.
Umuyobozi Mukuru w’Ikigo k’Igihugu gishinzwe kwita ku bidukikije REMA, Eng. Ruhamya Collette, yabwiye Imvaho Nshya ko ibyo abantu babona bitari ngombwa ntibabikoreshe, bityo n’inganda zibikora zishake ubundi buryo zikora ibyo abantu bakeneye.
Ati “Tugomba kwibaza ngo ese iyo tubikoresheje bikaba umwanda nyuma yaho bijya he kandi muzi ko pulasitike zitabora”.
Yasobanuye ko hari hagiye kubanza gukorwa ubukangurambaga mu baturage bwo guhindura imyumvire mu kugabanya gukoresha ibikoresho bya pulasitike bikoreshwa rimwe bikajugunywa mbere y’uko hasohoka itegeko risobanura ibibujijwe n’ibikwiye n’uko bizagenda.


text:
Rubavu: Gusana ibyangijwe n’imitingito bizatwara asaga miliyari 91Frw
Raporo ya Minisiteri ishinzwe ibikorwa by’ubutabazi (MINEMA) yo ku itariki ya 13 Nyakanga 2021, yagaragaje ibyangijwe n’imitingito mu Karere ka Rubavu, kubisana ndetse no gusimbura ibyangiritse burundu bikazatwara 91.430.692.000 z’Amafaranga y’u Rwanda.
Iyo raporo isohotse nyuma y’amezi hafi abiri imitingito n’iruka ry’ikirunga cya Nyiragongo byibasiye imijyi ya Goma na Gisenyi, byangiza ibikorwa bifite agaciro k’asaga miliyari 36 z’Amafaranga y’u Rwanda.
Iyo raporo yakozwe n’itsinda ry’abantu 42, rigizwe n’abahanga, abayobozi ba Leta n’abahagarariye za kaminuza, abafatanyabikorwa mu iterambere ndetse n’imiryango itari iya Leta igaragaza ko imitingito yibasiye inyubako 2,990 zirimo inzu yo guturamo, iza ya Leta, iz’ubucuruzi, amashuri, ibigo nderabuzima, n’amatorero.
Ibindi byangijwe harimo ibikorwa remezo rusange, nk’imiyoboro y’amazi, amashanyarazi, imihanda n’ibitaro bya Gisenyi.
Raporo y’impuguke igaragaza ko gusana neza ibyangijwe n’imitingito yatewe n’iruka ry’ikirunga cya Nyiragongo tariki 22 Gicurasi 2021, bizatwara inshuro zirenga ebyiri agaciro k’ibyangiritse muri Rubavu, igiciro cyose cy’ibyangiritse kirabarirwa mu mafaranga y’u Rwanda 36,650,606,000.
Habarwa agera muri miliyari 23 z’Amafaranga y’u Rwanda ku bidukikije by’umutungo byangijwe n’amahindura yatwikiriye ubutaka mu Murenge wa Cyanzarwe, n’ubutaka bwacitse mu mujyi wa Gisenyi na Rubavu, hamwe n’ibindi byangiritse. Hari kandi miliyari 10.5 z’Amafaranga y’u Rwanda ku bikorwa remezo by’amazu.
Mu nzu zose zituwemo 2,654 zahungabanijwe n’umutingito, 1.920 zaraguye, ndetse imiryango 351 irimurwa iracumbikirwa.
Amashuri arindwi (7) yahungabanyijwe n’imitingito agomba kwimurirwa mu tundi turere nyuma yo gufatwa nk’aho adashobora gusanwa.
Imihanda ine minini ya kaburimbo mu mujyi wa Gisenyi yacitsemo ibice, ibitaro by’Akarere ka Rubavu byahagaritse serivisi ndetse birazimura kubera kwangirika kw’inyubako, n’ubwo byongeye gukorerwamo bidasanwe ariko ngo byarashegeshwe.
Iyo raporo igaragaza ko nta buzima bwatakaye bitewe n’ubukangurambaga bwakozwe ku baturage bwo kubahiriza ingamba z’umutekano, ariko byahungabanyije ibikorwa by’ubucuruzi n’imibereho y’abaturage kuko imiryango 4.349 yari ikeneye ubufasha bw’imibereho, cyane cyane ibiribwa n’ ibiryamirwa n’ibyo kwambara.
Impuguke zigaragaza ko mu gusana ibyangiritse hazakenerwa nibura Amafaranga y’u Rwanda 91.430.692.000, ayo mafaranga akubiyemo ibikenewe kugira ngo umuntu ashobore gusubira uko yahoze ndetse ashobore guhangana n’ibizaba mu gihe kizaza.
Zimwe mu nama itsinda ritanga harimo kuvugurura igishushanyo mbonera cy’umujyi wa Rubavu.
Hazakenerwa kuvugurura inyubako zasenyutse no kubaka cyangwa kwimura inzu zo guturamo, bishobora kuzatwara Amafaranga y’u Rwanda miliyari zisaga 47.
Kuvugurura imihanda n’ibiraro byangiritse bizatwara miliyari 19.7 z’Amafaranga y’u Rwanda, mu gihe miliyari 15.8 azakoreshwa mu gusana ibikorwa remezo by’amazi.
Hazakenerwa miliyari 1.9 arenga mu bikorwa by’ ubuzima, harimo ibitaro by’Akarere ka Rubavu bikeneye kwimurirwa mu birometero bitanu uvuye aho biri ubu, nk’igisubizo kirambye.
Zimwe mu mpungenge zigaragaza uburyo abaturage batangiye gusana amazu yabo nta bujyanama mu birebana n’ubwubatsi butanzwe, ndetse bamwe basibye umututu waciwe n’imitingito.
N’ubwo impuguke zitanga umuburo udasanzwe wo kwirinda kuzamura inyubako iyo ari yo yose muri zone itukura ikunze kwibasirwa n’imitingito, abaturage bo barangije gusana inzu zabo.
Abatuye Akarere ka Rubavu n’ubwo imitingito yibasiye yabibasiye yarangiye, ntibaribagirwa igihombo yabateje kirimo inyubako zasenyutse, imihanda yangiritse, serivisi zapfuye n’ihungabana ku buzima bwa benshi.
N’ubwo ubuzima bwongeye gusubirana mu mujyi wa Gisenyi no mu nkengero zaho, ibisigisigi by’imitingito biracyigaragaza mu mihanda yo mu mujyi wa Gisenyi, mu nyubako ndende ndetse n’umututu wacitse kuva mu kiyaga cya Kivu kugera kuri Nyiragongo wakomeje kwiyongera.


text:
Korali Abahamya ba Yesu igiye mu ivugabutumwa muri SDA i Nyamirambo
Yanditswe na: Ubwanditsi
2020-09-25 09:34:54
Nyuma y’uko icyorezo cya Covid-19 gitumye insengero zifungwa, nyuma zikaza gufungurwa, ubu korali Abahamya ba Yesu yo mu Itorero ry’Abadivantiste b’Umunsi wa Karindwi rya Muhima (Muhima SDA Church) yatumiwe n’itorero rya Nyamirambo SDA Church muri gahunda yo kuramya no guhimbaza Imana kuva mu gitondo kugeza nimugoroba.
Aba baririmbyi bazaririmbira Imana amasaha menshi muri iri vugabutumwa igiye gukorera i Nyamirambo dore ko basigaye baterana amateraniro atatu mu rwego rwo kubahiriza ingamba zo kwirinda Covid-19. Iyi Korali kandi n’ubwo Coronavirus yahagaritse gahunda zo guhura muri ’repetitions’ bakoresha uburyo bw’ikoranabuhanga ku buryo ubu bitegura gusohora zimwe mu ndirimbo zizwe muri Coronavirus hakoreshejwe ’online rehearsal’.
Korali Abahamya ba Yesu barashima Imana yabanye nabo mu bihe bya ’Guma mu rugo’ mu kwirinda icyorezo cya Covid-19. Umwe mu bayobozi b’iyi korali yabisobanuye agira ati: "Ibyishimo dufite mbere na mbere ni ibyo gushima Imana yaturinze tukaba turi bazima, ikindi ni uko mu by’ukuri abantu twahuraga inshuro 3 mu cyumweru none tukaba twari tumaze ameze agera kuri 6 tutabonana".
Korali Abahamya ba Yesu igiye gukorera ivugabutumwa i Nyamirambo
Yakomeje agira ati "Ni ibyishimo bitangaje wenda nubwo tutazahoberana kubera kwirinda ariko no kubonana amaso ku maso bizadushimisha, ikindi turishimira kugaruka mu nzu y’Imana tuje kuyihimbaza. Tunashimira itorero ryatuzirikanye bakadutumira. Impamba tubashyiriye nta yindi ni indirimbo nziza zihumuriza imitima tubabwira ko twitegura Yesu ugiye kugaruka ngo tuzijyanire nawe mu ijuru ahataba ibyorezo".
source: inyarwanda.com
[email protected]


text:
Yavukiye Devon ahagana mu mwaka wa 675.Yavutse yitwa(izina rya batisimu)Winifred.Yahawe ubusaseridoti afite imyaka 30 kandi yumva Imana imuhamagarira gufasha abatayemera kuyiyoboka.Gusobanukirwa neza uwo muhamagaro, yabitewemo inkunga na mutagatifu Willibrord.
Mu gihugu cye kavukire cy’Ubwongereza,ubutumwa yabutangiriye ahitwa Frise maze mu mwaka wa 716 asa n’utsinzwe(échec) kubera umuyobozi(chef local)wamubereye Kabutindi, agatera utwatsi iryo yamamazabutumwa rishingiye kuri Bibiliya(mission évangélisatrice).
Nyuma y’imyaka 2 yagiye mu ruzundiko i Roma maze Papa Gregoire II amwereka ko amushyigikiye,amuha izina rya Boniface nk’umumwepiskopi,anamushinga ibice byose by’Ubudage(peuples germaniques).
Na we yabonye atabusohoza wenyine ni ko gushinga ibigo by’abihayimana binyuranye(monastères masculins et féminins)kugira ngo bimufashe guhuza imico y’utwo turere n’ukwemera.
Ahereye ku byo yaboneye Frise,yahisemo gukorana neza n’abayobozi bakuru ba Leta kugira ngo n’abato babashe kubaha inzego za Kiliziya(hiérarchie)bityo na Roma(le Pape)igarurirwe icyizere kandi igumane ubwigenge bwayo mu gihe abategetsi benshi bifuzaga ko Kiliziya ibabera igikoresho.
Muri icyo gihe yabatije abantu batagira ingano.Kuba hari bagenzi be b’abepiskopi batakozwaga iby’umurongo we w’ubutumwa,byamuciye intege ku buryo ku myaka 70 yisubiriye aho yatangiriye ubutumwa(Frise).
Ku itariki ya 5 Kamena,igitero cy’abatashakaga kuva ku idini gakondo(druides),kuko yabarimburiraga ibiti bafataga nk’ibigirwamana(idoles),cyamuteye aho yasomeraga misa.Yabujije abo bari kumwe kwirwanaho,yibwira ko ineza(douceur)igomba gutsinda inabi-rugomo(violence).
Yabonye bikomeye ashyira Bibiliya ku mutwe,ariko inkota y’abo bishi na yo irayahuranya.Abigishwa(néophytes)bari bategereje ko ajya kubaha isakramentu ry’Ugukomezwa ni bo baje gutoragura ibisigazwa by’umubiri we n’abo bari kumwe.
Nguko uko yinjiye mu rugaga rw’abahowimana(martyrs).Nk’uko Mayence ari ho hari icyicaro cye gikuru,afatwa nk’ » Intumwa y’Abadage mu iyobokamana »(Apôtre des Germains).
Umunsi mukuru mwiza ku bitwa ba Biniface bose!
By P.B


text:
Ni ibyumba byatashwe ku wa Gatatu tariki 15 Nzeri kuri sitasiyo ya RIB ya Kicukiro, bikaba byarubatswe ku bufatanye n’Ishami ryUmuryango w’abibumbye ryita ku bana (UNICEF), mu rwego rwo guha abana ahantu badashobora guterwa ubwoba n’ibyo basanze, ahubwo hakabafasha gutuza no kuruhuka kugira ngo bashobore kuganira n’ubabaza, batange amakuru ku byo bagiye kubazwaho ariko bitabakuye umutima cyangwa ngo bibatere ubwoba, kuko byababuza kuvuga no gutanga amakuru yaba afite cyangwa se kubazwa ibyo agomba kubazwa.
Umuyobozi wungirije wa RIB, Isabelle Kalihangabo, avuga ko ibyumba byatashwe bizafasha mu bijyanye n’ubutabera bw’abana.
Ati “Bizafasha rero mu bijyanye n’ubutabera bw’abana, baba ari abana bafite ibyaha bakurikiranyweho, baba ari abana bakorewe ibyaha kuko na bo baba bafite amakuru bagomba gutanga, cyangwa se abana batanga ubuhamya mu butabera. Ibyo bituma ubutabera bugenda neza kuko ibimenyetso bimwe mu bikenewe biba byabonetse neza”.
Ngo bikunze kugaragara ko akenshi bitewe n’ibiba byabaye ku bana hari igihe batinya iyo bagejejwe mu nzego z’ubutabera nk’uko Kalihangabo akomeza abisobanura.
Ati “Abana bitewe n’ibyababayeho cyangwa se ibyo babonye buriya akenshi bashobora gutinya abantu bakuru, bashobora gutinya kumva ko bageze mu nzego z’ubutabera, ibyo n’ibintu bizwi mu mikurire y’abana, hanyuma no mubijyanye n’ubutabera turabibona ko iyo umwana ageze ahantu akaba yatinye cyangwa se ko yagize ubwoba bwo kugira icyo avuga, rero ahantu nk’ahangaha hakemura ibyo bibazo nk’ibyo ngibyo dushobora kubona iyo umwana abazwa ku cyaha akurikiranyweho, cyangwa se yakorewe cyangwa se ku makuru yaba abifite”.
Uhagarariye UNICEF mu Rwanda, Lindsey Julianna, yavuze ko abana barenga 2000 bahura n’ubutabera, bityo bakaba bagomba kugira umwanya utekanye, utabatera ubwoba mu bihe bagomba kuzanwa ku biro bya RIB hakorwa iperereza.
Ati “Ni ngomba kumenya ko umwana atagira icyo twakwita ihungabana rya kabiri, kuko haba hari ihungabana aterwa n’ibyamubayeho, ariko kandi iyo umwana ari buvuge ibyamubayeho imbere y’abantu 20 cyangwa 25 birongera bikamuhungabanya. Ubu buryo rero buzatuma twirinda iryo hungabana rya kabiri umwana ashobora guhura naryo”.
Mu byumba byatashwe harimo icyumba kimwe cyo gutegererezamo, ibyumba bibiri byo kubarizwamo hamwe n’icyo gukurikiranirwamo.
Kurikira uko iki gikorwa cyagenze muri iyi video:


text: Ipaki Y'icyayi Icyayi cy'icyayi Brand, ufata ishusho yo kumena no gutatanya icyayi mu bwisanzure kandi mu buryo bworoshye, igitekerezo cyo guteka icyayi, gikomeye cyangwa kidakomeye, gihinduka bitateganijwe, nkibintu byo gushushanya icyayi mugihe uryoshye icyayi. Ubwiza busanzwe bwo gufata icyayi nka wino no gukoresha urutoki nk'ikaramu, gushushanya ibitekerezo byagutse byumuryango wicyayi livng hamwe nubutaka. Igishushanyo mbonera cyumwimerere gitanga ikirere cyiza, kigaragaza igihe cyiza cyo kubaho ubuzima hamwe nicyayi.


text:
Uyu mwiherero witabiriwe n’abayobozi b’akarere ka Muhanga, n’abajyanama bose, Guverineri w’intara y’Amajyepfo n’abayobozi b’ingabo.
Ni umwiherero abayobozi bavuga ko bawukoze bagamije kwisuzuma bagasubiza amaso inyuma barebera hamwe, ibibazo bikibangamiye imibereho myiza y’umuturage kugirango bishyirwemo imbaraga. Bimwe muri ibyo bibazo, ngo basanze ari inda ziterwa abangavu, n’ibindi....
Umuhuzabikorwa w’inama y’igihugu y’abagore mu karere ka Muhanga Mukasekuru Marceline yavuze ko mu rwego rw’abagore icyo batahanye ari ukwegera umugore cyane.
Yagize ati:" Icyo dutahanye ni ukwegera umugore cyane kuko ibibazo bibangamiye imibereho myiza y’umuturage kugirango bigabanuke agomba kubigiramo uruhare runini."
Umuyobozi w’inama y’igihugu y’urubyiruko Musangwa Theoneste yavuze ko hari ibanga yakuye muri uyu mwiherero azasangiza bagenzi be.
Ati:" Twebwe ibanga tuzakoresha mu guhangana n’ibibazo bibangamiye imibereho myiza y’umuturage, ni ukwifashisha urugaga rw’urubyiruko, n’urubyiruko rw’abakorerabushake."
Abikorera, ni bamwe mu bitabiriye uyu mwiherero. Kimonyo Juvenal ni umuyobozi w’abikorera i Muhanga. Yavuze ko mu mukoro bihaye, hari umusanzu bazatanga.
Ati:" rimwe na rimwe hari igihe ibyo bibazo batugaragarije twajyaga tubifata nk’ibintu bidakomeye, ariko tumaze kugaragarizwa uko biteye twasanze hari umusanzu tugomba gutanga."
Umuyobozi w’akarere ka Muhanga Kayitare Jacqueline yavuze ko uyu mwiherero ubasigiye umukoro wo kuva mu biro bakegera abaturage.
Yagize ati:"Tugiye guhagarika inama, duhagarike akazi mu biro, tumanuke dusange abaturage. Kugirango abaturage babibone neza ko ibi bibazo bikibangamiye imibereho myiza ari ibyacu, maze umuti tuwugutire hamwe."
Mu bindi bibazo ngo uyu mwiherero uhayeho aba bayobozi umukoro, harimo no gutuza aheza imiryango isaga 438 igituye ahashobora gushyira ubuzima bwayo mu kaga.
Mu mwaka w’imihigo wa 2018-2019, akarere ka Muhanga kari gafite imihigo 61, irimo
21 yo mu bukungu, 29 yo mu rwego rw’imibereho myiza, na 11 yo mu rwego rw’imiyoborere myiza.


text:
Mu Rwanda
Ab’i Rubavu Bongeye Kwibutswa Uko Bakwirinda ‘Ibyaha’
Abaturage bo mu kagari ka Kabumba, Umurenge wa Bugeshi mu Karere ka Rubavu basuwe n’abagenzacyaha bakorera Urwego rw’Igihugu rw’ubugenzacyaha, RIB, basobanurirwa uko ibyaha bikorwa, uko byirindwa, uko babikumira n’uburyo bazajya babimenyesha inzego ngo bikurikiranwe.
Abaturage bahagarariye abandi nibo baje kumva ziriya nama kugira ngo bazajye kuzikangurira bagenzi babo kuko guhuriza abaturage benshi ahantu hamwe bitemewe kubera kwirinda cyanduzanya COVID-19.
Ibyaha byibanzweho mu gusobanurirwa abaturage ni ibyerekeye ihohoterwa rikorerwa abana n’irishingiye ku gitsina.
Nyuma yo gusobanurirwa byose, abaturage babajije ibibazo birimo kumenya niba hari icyo amategeko ateganya mu kurinda umuntu utanze amakuru kuri runaka wakoze icyaha.
Umwe muri bo witwa Karangwa ati: “ Ko mudusaba kubaha amakuru y’aho twumvise rukana yakoze icyaha, twakwizezwa n’iki ko uwo twayatanzeho atazabimenya?”
Abagenzacyaha bamusubije ko mu mahame abagenga harimo iryo kudatangaza umwirondoro w’umutangabuhamya kandi ngo bakora k’uburyo arindwa.
Ikindi bariya baturage bahagarariye abandi babwiwe ni uko umuntu wese ukingiye ikibaba cyangwa uhishiriye ukekwaho icyaha, nawe aba agikoze kandi abikurikiranwaho.
Abayobozi bitabiriye barimo abayobozi nshingwabikorwa b’Imirenge, ab’utugari, abajyanama b’ubuzima, abafasha myumvire, abahagarariye abafite ubumuga, abahagarariye abari n’abategarugori n’abandi ‘bavuga rikijyana.’
Mu minsi iri imbere ubu bukangurambaga buzakomereza mu yindi mirenge ya Rubavu yatoranyijwe, nyuma buzakomereze muri Musanze na Bugesera.
Hagati ayo ariko ubugenzacyaha buracyakomeje ubukangurambaga bukorerwa mu mashuri ariko muri iki gihe bwabaye busubitswe kuko abanyeshuri bari kwitegura ibizamini.


text:
Karongi: Biyemeje guharanira uburenganzira bw’umwana barwanya ihohoterwa mu miryango
Yanditswe na DUSINGIZUMUREMYI VESTINE
Bamwe mu rubyiruko rwo mu mirenge ya Gashari, Rugabano na Murambi, mu karere ka Karongi bafatanyije n’izindi nzego biyemeje guharanira uburengenzira bw’umwana barwanya ihohoterwa rikorerwa mu muryango.
Babitangaje mu bukangurambaga bwateguwe n’Association Mwana Ukundwa, bugamije kurwanya ihohoterwa rikorerwa umwana. Nyiranshuti Jaqueline, ni imwe mu banyeshuri biga muri G.S Muhororo, avuga ko yasobanukiwe uburyo agiye kurwanya ihohoterwa rikorerwa mu miryango.
Ati: “Nari nzi ko iyo umwana ariye biba bihagije ntazi ko kumwishyurira mituweli ari ngombwa, ubu ngiye gushishikariza ababyeyi kujya bubahiriza uburenganzira bw’umwana, namenye ko umwana yandikishwa mu bitabo by’irangamimere akivuka, agahabwa izina ritamutesha agaciro, akagaburirwa akavuzwa n’ibindi.”
Umazimpumu Revis yiga muri G.S Rugabano avuga ko hari igihe yahohoteraga umuvandimwe we atazi ko ari ihohoterwa ari kumukorera. Ati: “Ubu sinzongera gukubita umwana kuko namukubitaga ntazi ko ndi kumukorera ihohoterwa, ubu ngiye gushishikariza bagenzi bange binyuze mu maclub ko umwana atagomba guhohoterwa nzabyigisha n’ababyeyi”.
Umunyamabanga Nshingwabikorwa w’Umurenge wa Gashali Rukesha Emile avuga mu murenge ayobora hari hamwe hagaragara ihohoterwa rikorerwa abana ariko ko bagerageza kubirwanya binyuze mu mugoroba w’ababyeyi. Ati: “Hari ahagenda hagaragara ihohoterwa mu miryango ariko tugerageza kubirwanya dukoresheje inzego z’abagore, umugoroba w’ababyeyi ndetse n’abafatanyabikorwa”.
Nkurikiye André, umukozi w’Urwego rw’Igihugu rw’Imiyoborere, RGB, ukorera mu mushinga wo kuzamura no guteza imbere imiryango nyarwanda itari iya Leta no kuyitera inkunga kugira ngo ibashe kuvugira abaturage, avuga ko hirya no hino mu gihugu hari abana bahohoterwa, abaterwa inda zitateguwe, abashorwa mu buraya, abacuruzwa n’ibindi. Ati: “Mwana Ukundwa yashatse gukemura icyo kibazo binyuze mu gufasha imiryango nyarwanda abana barererwamo kugira ngo iyo miryango abe ari yo ibagira inama n’uko bakwitwara”.
Rose Gakwandi washinze Association Mwana ukundwa avuga ko muri Karongi bahamaze imyaka 18, batangiye basubiza abana mu mashuri aho bafite abarangije n’abiga kaminuza. Bakaba bafasha mu kurwanya amakimbirane yabuza umwana uburenganzira bwe, barwanya icyorezo cya Sida bakangurira ababyeyi kwivana mu bukene no kwiteza imbere binyuze mu matsinda yo kubitsa no kugurizanya. Ati: “Dushyigikira uburezi, dukangurira ababyeyi batarasezerana byemewe n’amategeko gusezerana, dukangurira ababyeyi kwandikisha abana mu bitabo by’irangamimerere ariko byose tubigeraho dufatanyije n’urubyiruko.”
Yavuze ko muri uyu mwaka abana 118 bari barataye amashuri basubijwe mu ishuri. Association Mwana Ukundwa ni umuryango watangiye mu 1995 ukorera mu karere ka Huye, Gisagara, Kayonza na Karongi.


text:
Kirehe:Barakangurirwa kwirinda abamamyi bagurira imyaka mu mirima
Yanditswe na MANISHIMWE NOËL
Ubuyobozi bw’Akarere ka Kirehe burasaba abahinzi kwirinda kugurisha imyaka ikiri mu mirima ‘bizwi nko kotsa imyaka’, no kwirinda kugurisha umusaruro mu buryo butemewe ku bantu babahenda ‘bazwi nk’abamamyi’.
Ni ubutumwa butangwa na Nsengimana Janvier, umuyobozi w’ishami ry’ubuhinzi, ubworozi n’umutungo kamere mu Karere ka Kirehe, mu gihe ibikorwa byo gusarura umusaruro wabonetse mu bihingwa byahinzwe mu gihembwe k’ihinga cya mbere cya 2018 (2018A), birimbanyije.
Ibihingwa byahinzwe byatoranyijwe muri 2018A mu Karere ka Kirehe birimo ibigori, umuceri, ibishyimbo na soya.
Bamwe mu bahinzi bavuga ko nko ku musaruro w’ibigori bawiteguye ku bwinshi, ariko bifuza ko mu rwego rwo kwirinda kotsa umusaruro, Ubuyobozi bwajya bubahuza na rwiyemezamirimo ugura imyaka, akaba yabaha amafaranga mu gihe umusaruro utari waboneka.
Ndikubwimana Valens, avuga ko umuhinzi ashobora kugwa mu mutego wo kugurisha imyaka ikiri mu murima, bitewe n’ikibazo kije kimutunguye.
Ati “Kotsa imyaka nta bwo ari byo ariko bagombye kudushakira nka rwiyemezamirimo, ku buryo yajya atugurira ku mafaranga yagenwe. Ariko nk’ubu abana bacu bari kujya mu ishuri, umuntu ashobora kubura uko abigenza.
Tubaye dufite nka rwiyemezamirimo yajya aduha amafaranga, tukazamwishyura umusaruro wabonetse, byaturinda abamamyi.”
Mugenzi we witwa Hitimana na we yagize “Ubu twejeje ibigori, abana bari kujya ku ishuri, ariko tubonye ba rwiyemezamirimo, bakadufasha tukajyana abana ku ishuri, byaba ari byiza, n’ibyo byo kotsa cyangwa kugurisha ku bamamyi byacika.”
Nsengimana Janvier, Umuyobozi w’ishami ry’ubuhinzi, ubworozi n’umutungo kamere mu Karere ka Kirehe, avuga mu rwego rwo kunoza imigurishirize y’umusaruro, inzego ziberaba n’ubuhinzi n’ubukungu zicara hamwe zikagena igiciro fatizo, umusaruro ugomba kugurishirizwaho.
Avuga ko kuri ubu ku musaruro w’ibigori, igiciro fatizo umuhinzi ugurirwa atagomba kujya munsi ari amafaranga y’u Rwanda 210 ku kilo, kandi by’umwihariko abahinzi bo mu Karere ka Kirehe bo bakaba bafite ibigo bikomeye byiteguye kuzabagurira umusaruro wabo, ku giciro kiza.
Ati “Ikibazo k’isoko cyarakemutse, hari inganda zirenga 3 ziteguye kugurira abahinzi ku giciro kiza, ahinini binyujijwe mu makoperative.
Igiciro fatizo gisigaye gishyirwaho kare ubu biteganyijwe ko igiciro fatizo ari amafaranga 210, bivuze ko amafaranga make ashoboka umuhinzi ashobora kugurirwaho umusaruro ni amafaranga 210, kuzamura kugeza no kuri 500.”
Agoronome Nsengimana avuga ko igiciro fatizo gisigaye kigenwa mbere y’uko umusaruro uboneka, kugira ngo hakumirwe ikibazo cyo kotsa imyaka, cyangwa kugurisha ku bamamyi.
Ati “Iyo igiciro kiri hejuru twe nk’abantu bareberera abahinzi tuba twishimye. Turakangurira abahinzi kwirinda kotsa imyaka yabo, kubera ko uko iminsi igenda igiciro kiragenda kiyongera.”
Uretse ibigori byeze mu gihembwe k’ihinga cya 2018A byamaze gushyirirwaho igiciro fatizo cy’amafaranga y’u Rwanda atajya munsi ya 210 ku kilo, n’ibishyimbo byashyiriweho igiciro fatizo cy’amafaranga y’u Rwanda atagomba kujya munsi ya 280 ku kilo.
Uyu muyobozi w’ishami ry’ubuhinzi, ubworozi n’umutungo kamere mu Karere ka Kirehe asobanura ko gushyiraho igiciro fatizo bikorwa n’inzego zose zirebana n’ubuhinzi, ubukungu, abahinzi n’amakoperative, hakarebwa ku byashowe muri wa murima nk’imbuto, ifumbire, gitegura umurima, kubagara, icyo akuyemo (umusaruro wabonetse); n’ibindi.
Abahinzi kandi bagirwa inama yo kwibumbira muri koperative z’ubuhinzi kuko ari bwo habaho imicungire y’umusaruro, no kubona isoko ryiza kuko akenshi amakoperative menshi agira uburyo bwo kugoboka abahinzi mu gihe hari ugize ikibazo gisaba amafaranga, umusaruro utari waboneka; koperative ikayamuha, akaziyishyura nyuma, ariko hatabayeho kotsa imyaka mu mirima.


text:
Paivre niki?
Uko wategura umureti urimo amakaroni
Yanditswe na Tumukunde Georgine
Umureti ushobora gutekwa mu buryo butandukanye, muri bwo harimo no kuwuteka urimo amakaroni. Ni ifunguro ryoroshye kuritegura, kandi ritwara umwanya muto.
Ugiye gutegura iri funguro, yiyegereza amakaroni, amagi, foromaje, amavuta ya Olive, umunyu na “poivre”. Ufashe urugero rwa g 400 z’amakaroni, ukoresha amagi 6 n’ibiyiko 6 by’amavuta.Ushobora no gutegura utundi turungo wifuza nk’igitunguru, perisire, sereri…
Ibikoresho umaze kubyiyegereza, urabanza ugateka amakaroni uyatogosheje ugashyiramo akunyu.Iyo amaze gushya uyashyira ku ruhande. Ugafata amagi ukayamena, ukayakubita bisanzwe nk’ugiye guteka umureti, ugashyiramo foromaje, “poivre”, … Ugakomeza ukavanga bikanoga. Warangiza ugasuka mu makaroni.
Utegura ipanu, ugashyira ku muriro, ugasigaho amavuta ku ndiba hose no ku mpande hanyuma ugasukaho ya makaroni n’amagi.Urareka uruhande rumwe rugashya ukabona guhindura n’urundi.
Mbere yo guhindura urabanza ukongera ugashyira utundi tuvuta ku ipanu.Iyo umureti umaze gushya uwugabura ugishyushye, hejuru ushobora kumamagizaho “poivre”. Hifashishijwe inyandiko ya “Le Journal de Femmes.”
4 Comments on “Uko wategura umureti urimo amakaroni”
-
-
Green pepper
-
-
kabisa
-
nkunda uko mutwigisha kuko ubungubu jye numuryango wajye tugerageza kubikora kuburyo dusigaye tubyigisha nabaturanyi nukuri tubashimiye tubikuye ku mutima


text:
Nitwa Mukamukomeza Josianne,
Ndi umumama w'umwana umwe,
Niga mumwaka wa 2 KIM,
Mbere yuko nubaka,nakundanaga numusore witwa FRANK,gusa we yarumwana kurijye kuko namurushaga imyaka 2,
Gusa twarakundanaga cyane,
Gusa nkamubera umwana mubi,
Kuko ntanarimwe yari bwansabe kuryamana nawe,
Ariko gewe nkamuca inyuma nkaryamana nundi musore warufite amafranga ndetse iwacu banashakaga kunshyingira.
Ntibyatinze nkirangiza secondaire wamugabo wumukire aba anteyinda,
Mbihisha FRANK ko ntwite,turakomeza turakundana,
Nyuma yiminsi mike wamugabo ampa amafranga 90,000frw yo kuvanamo inda,
Ndagenda kumu docteur ankuriramo inda,
Ndongera mba umukobwa mwiza,
Hashize nkamezi ane FRANK arampamagara musanga muri ghetho kuko yarumunyeshuri muri kaminuza,
Aranyakira neza,
Arangije arambwira ati dukundanye imyaka igera kuri ine,
Ntanarimwe ndagusaba ko twaryamana,
Sinzi icyo untekerezaho,
Sinzi nimba ukeka ko ntari muzima,
Sinzi nimba bigushimisha cg bikubabaza
Gusa nagirango nkumenyeshe ko igituma ntajya mbigusaba aruko UBUSAMBANYI ARI ICYAHA CYANGIZA ROHO KIKANGIZA NUMUBIRI,
Kdi nawe aho bikugejeje urahabona wahereye cyera ubikora,ugera naho utwara inda ukanayivanamo bikagutera gucumura kabiri,
Wongeraho no kundyarya no kumbeshya wibwira ko ntabizi,
Nyamara burya ntukabone umuntu wese ucecetse ngo ugirengo nuko yabuze ibyo avuga ahubwo nuko igihe cyo kubivuga kiba kitaragera.
Ntiyarangije kumbwira nahise nsuka amarira menshi,
Musaba ko yambabarira nkataha,
Yarandetse ndataha,
Yampamagara nkamukupa kubera isoni,akagumya kunyita cher,ndetse akanyoherereza mesaje zimbwira ko ntakintu nakimwe cyamutera kunyanga,
Ariko jye simbyizere numvaga ari uburyarya.
Bidatinze numvaga nabonye undi musore dukundana unafite gahunda yihuta,
Afata irembo arasaba arakwa tunatera igikumwe arandongora,
Gusa nabanje noherereza message FRANK musaba imbabazi zuko namuhemukiye musaba kuzambikira ibanga ndetse nanamubwira ko ngiye kurongorwa.
Mumezi 3 yambere nabanye neza numugabo wanjye,
Hanyuma byabaye ngombwa ko itangira rya kaminuza rijyera,njya kwishuri ntihari hafi yikigo byansabye kwicumbikira nkajya ntaha muri weekend.
Ngaha rero aho urukundo rwanjye na FRANK rwagarukiye,
Ngaho kuri telefone za buri joro,
Ama messages sinakubwira,
Dore ko twese twasanze duhuje ikibazo buri wese yari yarananiwe kwibagirwa undi,gusa nubwo twasaga naho twongeye gukundana buri wese yabaga abizi ko dukundana urudashoboka kuko nari mfite umugabo.
FRANK yambwiraga ko byamunaniye kugira undi mukobwa akunda,
Nanjye nkagerageza kumugira inama zuburyo yabona indi nshuti,nkanagerageza kumuba hafi kuko byose arijye wabimuteye.
Rimwe naratashye umugabo areba mesaje zoc ntabizi,arangije ambaza umuntu FRANK uwo ariwe mubwira ko ari umuhungu twigeze gukundana
Ahita ambwira ngo bibe ubwa mbere nubwanyuma niyongera kubona mesaje ijya cyangwa ivuye kwa FRANK azahita atandukana nanjye.
Nabitekerereje FRANK anyemerera ko atazongera kuko atifuzaga kunsenyera nubwo yankundaga.
Igihe cyarageze ndabyara,
Umuhungu,
Frank ntiyansuye kugira umugabo atabibona nabi,
Gusa yansabye kumwoherereza amafoto yumwana kuri whatsapp,
Kuko jyewe nta whatsap nagiraga byabaye ngombwa ko nkoresha iyumugabo ndayamwoherereza,
Sinkamenye ko Umugabo yafashe mumutwe Nimero za FRANK!
Ngaha rero aho rwasenyukiye,
Umugabo yahise ambwira ngo yarabinsezeranije ko azahita atandukana nanjye,
Ati nubundi ndabibonye ntiwigeze unkunda na gato nuyu mwana si uwanjye ahubwo ni uwa FRANK uri no kumwoherereza amafoto yumwana ntasoni?
Yahise yigendera ubu aba muyindi nzu ye twakodeshaga i cyangugu.
None nimungire inama yicyo nakora,
Ec nakora iki ngo ngarure umugabo wanjye?
Iwacu c nibabimenya ko banyita ikirumbo nacyane cyane ko banabizi ko nari naravanyemo inda.
FRANK se we nabimenya ko ahita agarura ibyurukundo ndabyitwaramo nte ko nubwo umugabo wanjye yaba yarapfuye ntamwemera bitewe nuburyo namuhemukiye kdi akaba azi ibyanjye byoc.
Video Abakobwa Beza
Nyuma yo gusoma umugire Inama.
Nitwa Mukamukomeza Josianne,


text:
Kuraguza ni ibikorwa byakorwaga n’abanyarwanda mbere yo kugira icyo bakora cyose ngo bamenye niba bazagira intsinzi.Kuraguza no Kuragura kw’abanyarwanda,ntabwo bwari ukuyoba cyangwa se ibikorwa by’ubujiji,nk’uko benshi babyibwira.Cyari igikorwa kigaragaza ko abanyarwanda biyitagaho,bifuza kumenya uko bahagaze kumenya icyerekezo cy’aho bifuza kugera,n’ibindi.Abapfumu guhanuzwa,babaga bazwi mu gihugu,ushatse kubyiyitirira ku b’impamvu runaka,akabihanirwa ndetse bikomeye kugeza no ku gihano cy’urupfu.Ibyo kandi si n’igitangaza cyane,kuko no mu Bayahudi tugira ikitegererezo mu by’iyobokamana,bagiraga abahanuzi babaza,muri abo twavuga nka:Samuel,Eli,Natani,Eliya,Elisa n’abandi.Abo bose abami n’abatware n’abandi benegihugu bajyaga kubabaza iby’ahazaza habo n’icyo Imana ibifuzaho ko bayikorera.Abahanuzi babifashishaga mu kumenya uko ibitero bagabaga mu mahanga nizagenda n’ibindi.Muri make,abapfumu bo mu Rwanda rwo hambere bari abahanuzi b’icyo gihe.
Abanyarwanda iyo bajyaga gukora igikorwa icyo ari cyo cyose,guhiga,ku rugamba,gukora ubukwe,cyangwa iyo bagiraga ikibazo kibakomereye,bagombaga kubiraguriza,kugirango bamenye niba bizatungana cyabgwa se niba bitazatungana birimo inzitizi,bakabamenyesha icyo bagomba gukora kugira ngo bizatungane aribyo bitaga guhabwa intsinzi.Kuraguza mu gihe cya kera byafatwaga nko kubaza,gusesenguza cyangwa guhanuza ku bakurambere n’abanyabwenge,bitaga ba “Bamenya”bamenyaga n’ibitagaragara,kugira ngo umenye niba gahunda uteganya nta nzitizicyangwa se ibihato zizagira ukabasaba kugutsindira abanzi,kugutsindira abagome,kugutsindira abambuzi,no kugutsindira abajura muri izo gahunda zawe zose.Kuragura byakorwaga nabo bitaga” Abapfumu” bagereranywa na Bamenya,ari bo bahanuzi b’icyo gihe.
Uko wo muhango wakorwaga
Amateka yo kuragura no kuraguza agaragaza ko,muri rusange iyo wajyaga kuraguza wagombaga kujya kureba umupfumu wafatwaga nk’umuhanuzi,ukamugezaho gahunda zose uteganya,ubundi akakuragurira akoresheje inzuzi n’ibindi;zakwera ukaba ufite amahirwe muri gahunda zawe,zakwirabura ukaba nta mahirwe ufite muri izo gahunda ukaba wazireka,cyangwa se akagushakira intsinzi yo kugira ngo izo gahunda zawe zizagende nk’uko ubyifuza.Mu Rwanda baragurizaga ibintu byinshi,birimo n’iyo bajyaga kugushinga imirimo bagombaga kujya kuguhanuriza(kukubariza),cyangwa se kubaza abakurambere kugirango barebe niba uwo murimo uri bukwerere(bari busange ukwiriye koko),cyangwa uri bukwiraburire(bari busange utawukwiriye),bakabona kuwugushinga cyangwa bakawukwima kubera ibyo ndagu zabaga yerekanye.
Muri byinshi baragurizaga harimo no gusaba umugeni.Iyo bajyaga gusaba umugeni ;babanzaga kumuraguriza ngo barebe ko adafite amaraso y’indurwe(amaraso adasama),bagahanuza ko uwo mugeni atazabazanira ubujyahabi n’ibindi.Mu kuraguriza umugeni ,bajyanaga imbuto n’inkoko bakayuhira(kuyiha amacandwe y’umuhungu basabira umugeni) bakayibwira bati:”Mana y’I Rwanda ,ndahaguruka nkajya gusaba Nyiranaka mwene Naka,ntasame,sinzire uruhanga rwe,sinzire ko twararanye,sinyagwe n’amaherere;nusanga ntabizira,were”.Inkoko bakayibaga,iyo yirabuye cyane baramurekaga ,n’iyo yeze cyane barayirekaga.Iyo yeze gato ,bayikurikizaga inzuzi n’ingimbu ;byera byose ,bakabona kumusaba.
Ibi byerekana ko Abanyarwanda bitwararikaga muri byose,kandi batapfaga kugira icyo bakora batabanje kukiraguriza(kubaza cyangwa guhanuza) kugira ngo bamenye ko kiri bugende neza,cyaba gifite inzitizi bakazishakira igisubizo gihamye ari cyo bitaga intsinzi.
Ubutaha tuzabagezaho ibyo bifashishaga.


text:
Kuva tariki ya 04 nimugoroba kuzageza tariki ya 08/12/2017 mu gitondo, Abapasiteri n’Abepisikopi ba Province y’Itorero Angilikani mu Rwanda bose bateraniye mu mwiherero muri Diyoseze ya Shyogwe, mu Karere ka Muhanga.
Kubera umubano usanzwe uri hagati y’Itorero Angilikani mu Rwanda na Kiliziya Gatulika muri rusange, by’umwihariko hagati ya Diyoseze ya Shyogwe na Diyoseze ya Kabgayi, uyu munsi tariki ya 06/12/2017, Nyiricyubahiro Musenyeri wa Diyoseze ya Kabgayi, Smaragde Mbonyintege yasuye abateraniye mu mwiherero wa kane uhuza Abapasiteri bose n’Abasenyeri ba PEAR aho bateraniye i Shyogwe.
Ubutumwa yabagejejeho bwibanze gushima ubufatanye buranga ayo matorero yombi. Yagize ati urebye twamaze kugera ku bufatanye busesuye hagati y’abakirisitu gatulika n’abangilikani. Mu butumwa bwe kandi Nyiricyubahiro Musenyeri Smaragde yasabye abateraniye mu mwiherero ko bagomba kwibuka ko ari abakirisitu mbere yo kuba Abapasiteri n’Abasenyeri. Yababwiye ko ubukirisitu aribwo bubakiza mu bupasiteri cyangwa ubusenyeri bwabo nkuko byavuzwe na Mutagatifu Gusitini.
By’umwihariko yababwiye Abapasiteri ko kugira ngo basohoze neza umuhamagaro wabo bakwiye kwita:
- Ku mibanire yabo n’Abepisikopi babayobora: Umupasiteri n’Umwepisikopi we bagomba kuganira bakajya inama ku murimo ;
- Ku mibanire yabo na bagenzi babo b’abapasiteri bakorana umurimo: Umupasiteri agomba kumenya ko hari bagenzi be basangiye umurimo kandi bakaba buzuzanya;
- Ku mibanire yabo n’abakirisitu: Abapasiteri bagomba gukunda abakirisitu bayoboye ndetse bakaba banabapfira bibaye ngombwa (amour pastoral);
- Ku mibanire yabo n’Imana (relation avec Dieu): Abapasiteri bagomba gusenga. Mu gihe umupasiteri asenga bikamunanira, akwiye kurushaho gusenga.
Buri gihe umupasiteri agomba kwibaza iki kibazo : « Ku bwanjye Yesu ni nde ? » Yesu ni Umushumba mwiza. Pasteur nawe agomba kuba umushumba mwiza akurikije urugero rwa Yesu. Mugusoza Nyiricyubahiro Musenyeri Smaragde yibukije abari mu mwiherero ko kuba Pasiteur atari ukumenya kwigisha neza ahubwo ari ukugira ubuhamya bwiza. Ibi bishatse kuvuga ko Pasteur agomba kuvuga ibintu bimurimo koko.


text:
Ubuhinzi bw’ibirayi bumwinjiriza asaga miliyoni 20 buri mezi atandatu
Mu bumva bavuga Kinigi cyangwa bahageze, ntawe ushidikanya ko ako gace ari ho kigega cy’ubuhinzi bw’ibirayi mu Rwanda, ndetse n’ushaka kugura ibirayi wese ijambo rimuzamo mbere ni “Ndashaka kugura ibirayi, ariko ni mumpe Kinigi”.
Mu Kinigi, ni mu gace kegereye ibirunga ahari ubutaka bw’umukara buvanze n’amakoro, aho uwahahinze ikirayi wese yumva adashobora kuva mu mwuga w’ubuhinzi, abenshi bakahatangira aho ubuhamya bagaragaza aho bavuye n’intera bagezemo mu iterambere ryabo.
Bariyanga Sylvestre wo mu Murenge wa Kinigi mu Karere ka Musanze ni urugero rwiza rw’umuntu witeje imbere abikesha ubuhinzi bw’ibirayi, dore ko amaze imyaka icumi yarihebeye ubwo buhinzi bwamuzamuye mu iterambere mu gihe gito ava ku butaka bwa Are 20 agera kuri Hegitari eshanu yaguze, akaba ari zo akoreraho ubwo buhinzi ahanini bwo gutubura imbuto y’ibirayi, aho ubu bumwinjiriza miliyoni zisaga 20 z’Amafaranga y’u Rwanda buri mezi atandatu.
Ni umugabo udakunda kugaragaza ibyo yagezeho, aho yabwiye Kigali Today ko kwigamba abifata nko kwiyemera, ariko aza kwemera gutanga ubuhamya nyuma y’uko asobanuriwe ko biri mu nyungu z’Abanyarwanda benshi, aho bushobora kubabera isomo bakamwigiraho, ndetse na bo bakaba babasha kwiteza imbere.
Ubwo yatambagizaga Kigali Today mu mirima ye ibiri minini ihinzemo ibirayi, mu bigaragarira amaso, ni uko bihinze mu murima we bifite itandukaniro n’ibihinze mu mirima ikikije iye, aho bifite ubwiza bubereye amaso, ibanga ngo ni ubumenyi abifiteho mu mahugurwa yagiye ahabwa na RAB, avuga kandi ko kumenya gutoranya imbuto nziza no guhingira ku gihe ari ingenzi ku muhinzi wifuza umusaruro utubutse, ubundi ngo agakora umwuga akunze ntabiharire abakozi ahubwo nawe akaba abikurikirana umunsi ku wundi.
Bariyanga, avuga ko yatangiye ubuhinzi bw’ibirayi nyirizina mu mwaka wa 2010, mu isambu yari afite ya Are 20, ngo nyuma yo kubona ko ari umuhinzi mwiza yahawe amahugurwa atoranywa muri bake bemerewe gutubura imbuto ihabwa abahinzi, nibwo yatangiye kubona ko ubuhinzi bw’ibirayi bwakiza ababukora.
Ati “Natangiye ubuhinzi bw’ibirayi muri 2010, kandi mbona bigenda binteza imbere nk’umuryango wanjye n’igihugu muri rusange. Kuba ibirayi mu mirima yanjye bisa neza, bisaba kubyitaho ubigire ibyawe ntubiharire abakozi kuko igihingwa cy’ikirayi gipfa vuba, niyo mpamvu bisaba ko ugihora hafi kugira ngo imbuto usaruye uyihe abaturage uzi ko ubahaye imbuto nziza, ikindi icyamfashije ni amahugurwa nahawe, ibyo bimfasha gusobanukirwa n’ubwiza bw’imbuto mpinga”.
Arongera ati “Ubu namaze kugura ubutaka bwa Hegitari eshanu ni zo ntuburiraho imbuto y’ibirayi, umusaruro ni hagati ya toni 15 na 20 kuri hegitari imwe, toni nke nsarura navuga ko ntabura 75 muri buri sizeni”.
Bariyanga avuga ko iyo amaze gutubura iyo mbuto, abona amafaranga ahagije aho muri toni 75 asarura mu mezi atandatu, akubiye ku mafaranga 300 agurisha ikiro cy’imbuto, bingana n’amafaranga asaga miliyoni 22, birumvikana ko abona ayo mafaranga avanyemo ibyo yakoresheje mu buhinzi, dore ko igiciro nyacyo cy’imbuto cyemejwe na RAB ari amafaranga 450 ku kiro.
Uwo mugabo aremeza ko ubuhinzi bw’ibirayi akora bwo gutubura imbuto, ari umusanzu ukomeye aha igihugu cye, dore ko abaturage bahoze bajya gushaka imbuto y’ibirayi mu gihugu cya Uganda, hakaba ubwo bazanye imbuto irwaye bahinga bagahomba, ariko ubu abaturage bakaba bishimiye imbuto abaha.
Ati “Habayeho igihe twahoraga duteze amahirwe ku baturanyi bacu bo muri Uganda, rimwe abaturage bakazana imbuto bakuye muri icyo gihugu itizewe, twahinga ibirayi bigapfa tugahomba, ariko ubu biroroshye cyane aho baduhereye amahugurwa n’inama mu butubuzi bw’ibirayi twabigize ibyacu. Njye mbona ari umusanzu ukomeye ndimo gutanga ku gihugu cyanjye, binteye ishema cyane kuko ibyo twumvaga ko bitashoboka byarashobotse, dore nk’iyi mirima yanjye nimara gusarura, imbuto izagera ku bahinzi benshi nanjye binteze imbere”.
Usibye izo hegitari eshanu z’ubutaka yaguze anahingamo ibirayi, ngo uwo mwuga wamusigiye n’ibindi bikorwa binyuranye birimo ubworozi, aho yoreye inka atashatse kuvuga umubare, aniyubakira inzu ya kijyambere yamutwaye miliyoni zisaga 20, nyuma y’uko ngo yabaga mu nzu afata ko yari idahesheje agaciro umuryango we.
Uwo mugabo ufite imodoka nziza atemberamo, avuga ko abana be biga neza kandi mu mashuri meza, aho afite intumbero zo kongera ubutaka ahingaho bukava kuri hegitari eshanu zikagera ku icumi.
Mu bakozi 25 akoresha, na bo biteje imbere aho akomeza kubagira inama yo gukora ubuhinzi bw’umwuga, nk’uko na we abikora ku buryo abamaze kugira ubumenyi na bo bajya kwikorera, ubuhinzi bw’ibirayi bukabateza imbere bagendeye ku bumenyi bamurahuyeho.


text:
Akijijwe n’ubuhinzi bw’ibinyomoro nyuma yo gusaba akazi inshuro 41 akakabura
Niyonambaza Pontien wo mu Kagari ka Munyana, Umurenge wa Minazi mu Karere ka Gakenke, avuga ko amaze kwiteza imbere abifashijwemo n’ubuhinzi bw’ibinyomoro, nyuma y’imyaka itandatu yamaze ari umushomeri aho yanditse asaba akazi inshuro 41.
Ni ubuhamya yifuje kugeza ku baturage by’umwihariko ku rubyiruko rurangiza amashuri rukumva ko rukwiye gukomeza gutega Leta amaboko, rwakagombye kubyaza umusaruro ubumenyi rukuye mu ishuri, ibyo bikaba bikomeje kongera umubare w’abashomeri, ari na cyo kibazo gikomeje guteza ibibazo binyuranye, bamwe mu rubyiruko bakishora mu ngeso mbi zirimo kunywa ibiyobyabwenge.
Uwo mugabo ufite umugore n’abana babiri, avuga ko inzira y’ubuzima bwe ari ndende aho yarangije amashuri yisumbuye mu mwaka wa 2007, mu ishami ry’ubuhinzi ariko imyumvire ye ikaganisha ku gukorera Leta, aho byamugizeho ingaruka zo gutakaza igihe kingana n’imyaka itandatu yiruka ku kazi arakabura.
Agira ati “Nkirangiza amashuri yisumbuye mu by’ubuhinzi, namaze imyaka itandatu ndi umushomeri, nadepoje inshuro 41, naranabyanditse nabimanitse muri salon iwanjye, mu gihe nari ntangiye kwiheba mbona ko akazi kabuze, biba ngombwa ko ntekereza ku byo nize, nkura amaboko mu mufuka”.
Arongera ati “Natangiye nshakisha igishoro, aho najyanaga n’abaturanyi mu murima njya kubahingira ku munsi icyo gihe bampembaga amafarabnga 300 gusa, natekerezaga ko nimbona igishoro nzikorera ngendeye ku byo nize, nkibaza nti kuki Papa na Mama bandihiye amashuri badafite ubushobozi, bahinga kuki njye wabyize ntabikora ngo bimbesheho ni biba ngombwa mbesheho abandi?”
Uwo musore ngo yageze aho ahabwa ikiraka muri VUP, aho yari umugapita ahembwa ku kwezi ibihumbi hagati ya 35 na 40, ahakora azigama mu mezi arindwi agura isambu y’amafaranga ibihumbi 180, hari mu mpera za 2012.
Akimara kugura iyo sambu nibwo yatangiye kuyihinga, ariko agahinga ibihingwa bisanzwe, ibishyimbo, ibigori…, ariko nyuma yatekereje gushyira mu ngiro ibyo yize, akora umushinga wo guhinga kijyambere imbuto zirimo ibinyomoro n’amatunda.
Avuga ko ubwo buhinzi bw’ibinyomoro bwamuzamuye atangira gutekereza indi mishinga, aho yaguze isambu ateramo kawa, yinjira muri koperative Abakundakawa Rushashi, aho yatanze imigabane aba umunyamuryango atangira kuzamuka, kugeza ubwo aguze indi sambu ayihinga urutoki dore ko ubuhinzi bw’ibinyomoro yari yaragize umwuga bwakomezaga kugenda neza.
Uko ubuhinzi bw’ibinyomoro bwagiye bumuteza imbere
Niyonambaza avuga ko ubuhinzi bw’ibinyomoro bwamuteje imbere nyuma y’uko abyitayeho abishyiraho umutima we wose, bitanga umusaruro utubutse , kugeza ubwo igiti kimwe agisaruraho ibinyomoro bikabakaba ibihumbi bibiri, bigura amafaranga asaga ibihumbi 60 dore ko mu binyomoro yeza kimwe kigura amafaranga 50.
Ati “Iyo tubivuga, rimwe na rimwe abantu batekereza ko ari amakabyankuru, ariko mu mibare biragaragara, kuko ku ikubitiro iyo utangiye gusarura ibinyomoro, igiti kimwe kiba gishobora kuba gifite ibinyomoro hagati ya 100-150, ku nshuro ya kabiri kiba gishobora kugira ibinyomoro 200, ku buryo kijya gusaza kimaze gusarurwaho ibinyomoro biri hagati ya 1500 na 2000 mu gihe cy’umwaka n’igice bimara bisarurwa”.
Niyonambaza avuga ko mu murima we w’ibinyomoro uhinzemo ibiti 300, bihundura bimuhaye umusaruro w’ibinyomoro bigera ku bihumbi 450, aho bikomeje kumuzamurira iterambere dore ko atajya abura isoko ryabyo, bitewe n’uburyo biri mu mbuto zikunzwe na benshi mu gace atuyemo n’ahandi azijyana.
Yagarutse ku mitungo yagezeho kubera ubwo buhinzi, ati “Mfite umurima uhinzemo kawa 1000, n’urutoki, aho byose mbifite ku buso bwa hegitari irenga.
Nk’uko biri muri gahunda ya Leta, aho umuhinzi asabwa gusarura byinshi ku buso buto, nk’iyo ngiye muri banki gusaba inguzanyo, iyo sambu nkoreramo ibikorwa bayiha agaciro ka miliyoni 16, aho n’ishyamba ryanjye rya Hegitari rifite agaciro ka Miliyoni esheshatu”.
Uretse ibyo bikorwa, Niyonambaza yubatse n’inzu y’ubucuruzi ku isantere atuyemo, akaba yaratangiye n’ubworozi bw’ingurube nabwo butangiye kumufasha kuzamura iterambere rye, akagira na moto imufasha kugeza imyaka yejeje ku masoko.
Arasaba urubyiruko kumenya amahirwe ahari aruganisha ku iterambere, baharanira gukoresha amaboko yabo badategereje guhabwa akazi na Leta, abasaba kwirinda gusuzugura umurimo.
Ati “Ibintu abantu basuzugura ni byo birimo amahirwe. Birantangaza iyo umuntu bamubajije ngo akora iki ati ntacyo kandi ari umuhinzi. Urubyiruko mureke tubyaze umusaruro ubutaka dufasha abaturage guhinga kinyamwuga”.
Ibitekerezo ( 5 )
Rwose uyu mugabo ndamuzi agira umurava kandi agakora kuburyo saa kumi nimwe aba yatangiye akazi agasoza saa moya zumugoroba , Rwose akwiriye kubera abandi urugero agahabwa ninkunga akazamura abandi benshi.
Uwo niwo mushinga utunze twese.
Ubuhinzi n,ubworozi nibyo bitunze isi yose mureke tubwibandeho tubuteza imbere.
Yes...iyi nkuru ni très encourageant nibyo nyine production izakorwa nabafite moyen surtout intellectuels kuko iyo ufite projet mumutwe nubumenyi frw ntiwayabura kabisa.
Ubuhinzi bukiza abantu benshi.Kandi bukorwa n’abantu benshi,harimo n’abategetsi.Ndetse no mu bantu banditse bible,harimo abahinzi,urugero ni umuhanuzi witwaga AMOS.Ese waba wizera ubuhanuzi bwa bibiliya?Nibwo butwereka aho isi igana.Urugero,ubuhanuzi bwayo buvuga ko ku munsi wa nyuma,Imana izarimbura abakora ibyo itubuza,igasigaza abayumvira.


text:
Umugore uri mu kiruhuko cyo kubyara umushahara we wose azajya awuhabwa
INtumwa za rubanda mu nteko rusange zemeje ko abagore bari mu kiruhuko cyo kubyara babagomba guhabwa umushahara wabo wose mugihe cy’amezi atatu.
Hari kuri uyu wa Kabiri ubwo umushinga w’itegeko rishyiraho rikanagena imitunganyirize y’ibigenerwa umugore uri mu kiruhuko cyo kubyara, wemezwaga ukaba kandi ushyira mu bikorwa itegeko ry’umurimo ryatowe mu mwaka wa 2009.
Biteganijwe ko abakozi bazajya batanga muri RSSB, umusanzu ungana na 0.3% by’umushahara wabo, abakoresha babo bakongeraho 0.3% ku mukozi, bigakorwa mu rwego rwo gutanga umusanzu k’ubwishingizi bw’iyo mishahara.
Uko byari bisanzwe mu itegeko, ryateganyaga ko mu gihe umugore agiye mu kiruhuko cyo kubyara adasanzwe abifitiye ubwishingizi, yagombaga guhembwa gusa umushahara wose ibyumweru bitandatu, hanyuma yahitamo kongeraho ibindi bitandatu agahembwa 20%, gusa kugeza ubu hari hatarashyirwa ho ubwishingizi bw’umugore wabyaye.
Depite Uwayisenga Yvonne akaba yungirije Perezida wa Komisiyo ya Politiki, uburinganire n’ubwuzuzuzanye bw’agagabo n’abagore mu iterambere ry’igihugu, ari na yo yasuzumye uyu mushinga, avuga ko uzorohereza abakoresha batangaga 20% by’umushahara w’umukozi, kuko ubu wose uzajya utangwa n’ubwishingizi.
Abo iri tegeko rireba, Depite Uwayisenga avuga ko ari umugore ukorera amafaranga, undi mukozi wese ugengwa n’itegeko rigenga umurimo mu Rwanda, umukozi ugengwa na sitati y’abakozi ba leta ndetse n’amasitati yihariye ndetse n’abanyepolitiki.
Impamvu nyamukuru y’iri tegeko ngo ni ugufasha umubyeyi wabyaye ubwe ndetse no gufasha cyane umwana kugira ngo abone igihe gihagije cyo kwitabwaho, ariko kandi ngo mu gihe yaba atahawe ibyo ikigo cy’ubwishingizi kimugomba byose afite kubiregera.
Munyaneza Theogene


text:
Inama z’Ababyeyi ba Humura Elvin wabaye uwa mbere mu bizamini bya Primaire
Musanze: Ababyeyi ba HUMURE Elvin uherutse kuba uwa mbere ku rwego rw’Igihugu mu bizamini bisoza amashuri abanza, basanga buri mubyeyi akwiriye guharanira ko umwana we aba uwa mbere. Bavuga ko umwanya akwiye kwitabwaho mu buryo bw’umwihariko mbere y’ibindi byose.
Ku wa mbere tariki ya 31 Ukuboza 2019 nibwo hasohotse amanota y’abarangije amashuri abanza n’abarangije ikiciro rusange cy’amashuri yisumbuye. HUMURA Elvin wize akanarangiriza mu ishuri ryitwa WISDOM ry’i Musanze ni we wabaye uwa mbere mu bakoze ibizamini bisoza amashuri abanza.
Ababyeyi ba Humura Elvin batuye mu Kagali ka Kabeza mu Murenge wa Cyuve, Akarere ka Musanze, ni naho ishuri umwana wabo yigamo ryubatse.
Bavuga ko bishimiye gutsinda k’umwana wabo ndetse ko biteguye gukomeza kumufasha mu myigire ye.
Batanga inama ku bandi babyeyi ko bakwiriye gushyira imbaraga mu burere n’uburezi bw’abana babo, bakabashakira ejo heza.
MUKAYUHI Lea ni we Nyina wa Elvin Humura yagize ati “Buri mubyeyi wese akwiriye kumva ko umwana ari we wa mbere wo kwitabwaho kandi agaharanira ko aba intangarugero mu bandi, nta mubyeyi ukwiriye kuburira umwana we umwanya.”
Humura yateye ishema ababyeyi be kuba yarabaye uwa mbere mu gihugu.
GISANGA Rujari ni se wa Elvin Humura, avuga ko yanejejwe no kuba umwana we yarabaye uwa mbere mu gihugu, akavuga ko yabahesheje ishema nk’umuryango.
Avuga ko ku ikubitiro ikimuraje ishinga atari uko umwana we ajya kwiga imahanga, ngo akwiriye kwiga iwabo mbere na mbere, agatozwa umuco nyarwanda, nyuma akaziga hanze bibaye ngombwa.
Yagize ati “Ku ruhare rwange nkunda umuco w’u Rwanda ari na wo wange, numva akwiriye kwiga mu Rwanda agatozwa umuco n’indangagaciro yenda akazajya imahanga ageze muri Kaminuza.”
ISHIMWE Marie Regine na we wiga muri ririya shuri we yabaye uwa 6 ku rwego rw’igihugu, avuga ko yumva afite inzozi zo kuba umwe mu batwara indege (Pilote).
Se yitwa MUBASHANKWAYA Emmanuel avuga ko ubwenge atari umushyitsi usura umuntu ahubwo bisaba gukora cyane; agasaba ababyeyi gushyigikira abana b’abakobwa kuko na bo bafite ubushobozi nk’ubw’abahungu.
Ati “Ubwenge busanga uwiteguye kandi kwitegura ni ugukora cyane. Ababyeyi bakwiriye gushyigikira abana babo by’umwihariko bagafasha abakobwa kugera ku nzozi zabo kuko na bo bashoboye.”
Umuyobozi wa Wisdom School, NDUWAYESU Elie avuga ko ishuri rifite intego zo kubaka uburezi bufite ireme ku rwego mpuzamahanga ndetse hakubakwa umunyeshuri ufite ubumenyi ngiro uhereye ku mwana wiga mu wa mbere w’amashuri abanza.
Yagize ati “Muri uyu mwaka wa 2020 dufite intego zo kurema umunyeshyuri ushobora kwihangira umurimo mu nzego zitandukanye. Na none turashaka ko buri munyeshuri ashobora kwikorera umushinga mu mwaka uwo ari wo wose yaba yigamo. Turashaka ko imikoro ngiro ku bana igira 80% tukava mu magambo.”
Ishuri rya Wisdom ryatsindishije abanyeshuri 170 baryo 100% mu mashuri ane ari mu Turere, twa Musanze, Burera, Nyabihu na Rubavu.
I Musanze ari naho hari ikicaro gikuru k’ishuri hatsinze 131 barimo babiri babaye mu 10 ba mbere mu gihugu.
Thierry NDIKUMWENAYO
UMUSEKE.RW


text:
Habonetse ikoranabuhanga rifasha abasoma ibitabo by’ikinyarwanda
Umuryango mpuzamahanga ugamije guteza imbere umuco wo gusoma ibitabo hakoreshejwe ikoranabuhanga (NABU), watangije ikoranabuhanga rifasha Abanyarwanda gusoma ibitabo by’ikinyarwanda bakoresheje telephone zigendanwa.
Ni uburyo buzajya bukoreshwa n’umuntu ufite telefoni ikoranye ikoranabuhanga rigezweho ‘smartphone’, abanje gushyiramo ‘application’ yitwa NABU App, ikamufasha kugera kuri ibyo bitabo.
Mu rwego rwo gushishikaiza abana gusoma ibitabo by’ikinyarwanda, ibishyirwa kuri iryo koranabuhanga byiganjemo inkuru z’amashusho ku buryo bikururira cyane abana kubisoma.
Umuyobozi ushinzwe ubukangurambaga muri NABU, Furaha Amos, avuga ko bifuza ko ababyeyi bashyira iyo ‘application’ muri telephone zabo, hanyuma bakabasha gusoma ibitabo byose bashaka mu kinyarwanda.
Furaha avuga ko hateguwe irushanwa bise ‘igihembo cy’igitabo’ (NABU book prize), aho umuntu uzatanga inkuru nziza azahembwa amadorari ya Amerika ibihumbi bitanu.
Muri iryo rushanwa, abantu bazatanga ibitabo banyuze ku rubuga rwa NABU, hanyuma bijye mu ikoranabuhanga rya NABU.
Furaha agira ati “Abantu barinjira mu marushanwa guhera uyu munsi. Umuntu azajya ajya ku rubuga rwacu abashe gushyiraho inkuru yanditse inashushanyije ijye mu marushanwa, nitsinda izabe inkuru y’ukwezi, yinjire mu irushanwa ryo kuba inkuru y’umwaka. Niba inkuru y’umwaka izahembwa ibihumbi bitanu by’amadorari ya Amerika”.
Umuyobozi w’agateganyo w’isomero rusange rya Kigali, Sylvain Mudahinyuka, avuga ko iryo koranabuhanga rizabafasha gukwirakwiza ibitabo by’ikinyarwanda.
Agira ati “Iyi gahunda dutangiranye na NABU izadufasha gukwirakwiza ibitabo biri mu rurimi rw’ikinyarwanda twifashishije ikoranabuhanga. Usanga Abanyarwanda benshi batunze ibikoresho by’ikoranabuhanga”.
Umuyobozi mukuru w’ikigo cy’igihugu gishinzwe guteza imbere uburezi Dr. Irené Ndayambaje, we agira ati “Twizeye ko iri somero ry’ikoranabuhanga rizamara amatsiko y’abana bacu, ndeste n’umuco wo guhanga ibishya uziyongera mu bana bacu”.
Mu masomero 62 akora neza mu gihugu hose, 40 ni yo arimo ibitabo byo gusoma by’ibyiciro byose, gusa ibyinshi bikaba biri mu rurimi rw’icyongereza naho iby’ikinyarwanda bikaba bike.
Urubuga rwa interineti rwa NABU rugaragaza ko kugeza ubu, abantu ibihumbi 30.855 bamaze gushyira ‘application’ ya NABU mu bikoresho byabo by’ikoranabuhanga, mu gihe hamaze gusomwa paji (pages) ibihumbi 191.668, naho ‘application’ ubwayo ikaba imaze gukoreshwa mu gihe kingana n’amasaha 3.700.
Ibitekerezo ( 4 )
inyungu ni nyinshi cyane ku muntu ukunda gusoma kandi n’abatabikunda nibarebe kure isi iri kugendera ku muvuduko ukomeye mu iterambere1
Njyewe nk’umuntu uba mu buzima busaba kuba abantu basomye ndetse cyane,ndagira inama umubyeyi wese ufite uburyo bwo kubona smart phone kandi ndabizi ni umubare munini cyane ubishoboye ko bakwihutira gutangirana n’iyi gahundamu biruhuko cyane ko politiki y’uburezi mu rwanda ishishikariza abana biga mu mashuri abanza mu cyiciro cya mbere kwiga amasomo yose mu rurimi kavukire( ikinyarwanda) ndetse no muy’incuke niko bimeze.
umwana rero bizamufasha kuva muri ibi biruhuko binini bafite urwego runaka kandi rwiza bariho mu gusoma inkuru ziri mu kinyarwanda; bamenye amagambo akomeye,ikibonezamvugo,igikeshamvugon’ibindi...
abarezi bazishimira kubona abana bafite inyota yo kubona andi masomo nka siyansi, amasomo mbonezamubano,imibare n’andi mu kinyarwanda kandi muzabona itandukaniro rizaba riri hagati yabo na bagenzi babo batagize ubwo bushake!
Gusoma ni byiza cyane.Bituma umuntu ajijuka.Urugero,umuherwe Bill Gates avuga ko yakijijwe no gukunda gusoma.Ikibazo nuko abanyarwanda hafi ya bose badakunda gusoma.Gusa ngewe nk’umukristu,ndibutsa abantu ko Imana yaduhaye bible ngo tuyisome ndetse dushake umuntu uyizi neza ngo ayitwigishe.Urugero,kugirango menye bible,nashatse umuhamya wa yehova arayinyigisha.Nawe ubishatse wabikora.Benshi nubwo batunze bible,bazimo ibintu bike.
Urugero,ntabwo bazi ko dutegereje isi nshya n’ijuru rishya nkuko 2 petero 3:13 havuga.Ntabwo bazi ko imana yashyizeho umunsi w’imperuka kandi ko kuri uwo munsi,imana izarimbura abantu bose bakora ibyo itubuza nkuko Imigani 2:21,22 havuga.Kudakunda gusoma biri mu bintu bizatuma benshi babura ubuzima bw’iteka.Kubera ko batazi ibyo bible ivuga.
Wihangane ujye utandukanya Imana n’imana
@ TUZA,menya ko hari abandi bitwa imana.Urugero,Yesu nawe yitwa imana.MUSA yiswe imana muli Kuva 7:1,ndetse na Satani yitwa imana muli 2 Abakorinto 4:3,4.Muli Zaburi 82:6,natwe abantu twitwa imana.Niba ushaka gutandukanya aba bose bitwa imana n’imana imwe rukumbi ishobora byose,jya wongeraho imana Yehova.Ikibazo ufite,kimwe n’abandi benshi, nuko utari uzi ko hari abandi bitwa imana.Guhera ubu noneho urabimenye.Imana Yehova itandukanye n’ibyo amadini ahimba ngo Imana ni Ubutatu.Ni ikinyoma.Imana ishobora byose,ni imwe gusa,yitwa Yehova,SE wa Yesu.Ntabwo ari ubutatu.Nta hantu na hamwe usanga ijambo Ubutatu muli Bible.Iryo jambo ryahimbwe mu kinyejana cya 3 n’umuntu witwaga TERTULLIEN wali umugaturika.


text:
Umuhanzi w’indirimbo zihimbaza Imana,Mazimpaka Cadet yahuje imbaraga na Gahongayire Aline basohora indirimbo bise “Ndi amahoro” ihumuriza abantu baca mu bikomeye ko Uwiteka ari mu ruhande rwabo.
Mazimpaka Cadet utuye mu Mujyi wa Québec muri Canada, nyuma y’igihe yari amaze asa n’ucecetse mu muziki, Mazimpaka yafatanyije na Gahongayire mu ndirimbo nshya.
Amwe mu magambo ayigize, aba bahanzi baba bavuga amagambo yisubiramo agira ati “Gendana nanjye, dore ijoro rirakuze, gendana nanjye.’’
Iyi ndirimbo ifite iminota ine n’amasegonda atanu yaririmbwe mu Kinyarwanda ariko isobanuye mu Cyongereza mu kwamamaza ubutumwa mu buryo bwagutse.
Mazimpaka yabwiye itangazamakuru ko indirimbo “Ndi amahoro’’, yubakiye ku nkuru mpamo y’ubuzima abatuye Isi bari kunyuramo muri ibi bihe.
Yakomeje ati ‘‘Umuntu ashobora kuyifata nk’ivuga ubuzima bwite bw’umuntu, kimwe n’uko wayibonera mu mboni z’ubuzima rusange tubaho nk’abantu. Ni indirimbo ijyanye neza n’ibihe Isi irimo, ibihe aho usanga hari byinshi biduhagaritse imitima, ibibazo byinshi tudafitiye ibisubizo n’ubwoba mu mitima ya benshi.’’
Yasobanuye ko iyi ndirimbo yakozwe mu buryo bwo guhumuriza abafite imitima ihagaze.
Ati ‘‘Dutekereza gukora iyi ndirimbo, twumvaga twifuza ubutumwa butanga ibyiringiro mu mitima, tubwira abantu natwe twibwira ko mu Mana ariho dukura gutuza no gutekana n’iyo twaba dukikijwe n’ingorane zitandukanye. Ni iby’ingenzi kuyiragiza ngo ituyobore.’’
Mazimpaka yahisemo gukorana na Gahongayire nyuma yo guhuzwa n’inshuti ye.
Ati “Igitekerezo cyo gukorana na Aline cyaturutse ku nshuti n’umuvandimwe wanjye, yamenye ko ngiye kuza mu Rwanda, ambwira ko ashaka ko nkora collabo na Aline tukayikorera kwa Producer Clément. Twagiye muri studio ku wa 25 Mata 2021 tudafite indirimbo ariko dufite gusa igitekerezo cy’indirimbo twifuza gukora. Muri make indirimbo yavutse tugeze muri studio.’’
“Ndi amahoro’’ yatunganyijwe mu buryo bw’amajwi na Producer Ishimwe Clément wa KINA Music mu gihe video yakozwe na Medy Saleh.
Mazimpaka avuga ko icyorezo cya Covid-19 nigicogora ateganya gutegura igitaramo mu Rwanda azahuriramo n’abandi bahanzi. Aranateganya gukora amashusho y’indirimbo zikubiye muri album ebyiri yasohoye mu mpera za 2017.
Uyu muhanzi yongeye kugaruka mu muziki nyuma y’uko mu bihe byatambutse yigeze kumara igihe kirenze imyaka 10 adasohora indirimbo nshya, bitewe ahanini na gahunda zitandukanye z’umuryango, akazi n’imirimo ashinzwe mu itorero.
Mazimpaka yatangiye gucuranga guitar afite imyaka 15, icyo gihe yabaga mu Bujumbura aho umuryango we wari utuye.
Nyuma y’imyaka hafi itatu amaze kwakira Yesu, mu 2000 yinjiye mu itsinda ryo guhimbaza ryo mu Itorero Eglise Vivante i Kigali. Aha ni ho umuhamagaro wo guhimbaza no kuramya watangiriye.
Mu 2002 yimukiye muri Canada, akomeza umurimo wo guhimbaza Imana. Mu 2005 yasohoye album ya mbere yise “Namenye ukuri” yakoranye na Producer Aron Nitunga. Indirimbo yamenyekanye cyane kuri iyo album ni “Ndagushimira nte” n’izindi zahembuye imitima ya benshi.
Nyuma y’imyaka 12, yasohoye album ebyiri icya rimwe mu 2017, zirimo iy’Ikinyarwanda yise ‘‘Birashoboka’’ n’indi y’Igifaransa n’Icyongereza yise “Faithful God / Dieu Fidèle”.
Mazimpaka ni umugabo wubatse, afite abana batatu. Ni umukozi wa Leta ubifatanya n’umurimo wo kuyobora Église Héritage de Hull ryo mu Mujyi wa Gatineau mu Ntara ya Québec.
Mazimpaka wakoranye indirimbo na Aline Gahongayire
Reba indirimbo "Ndi Amahoro" ya Mazimpaka Cadet na Aline Gahongayire
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Gutandukana n’umukunzi wawe, umugabo/fiancé (e), si ibintu byoroshye na mba.Hari abatandukana babihubukiye, nyuma bakifuza kuba bakongera kubana cyangwa gukundana n’abo bashwanye, ugasanga ntibibashobokeye cyangwa bakabigeraho bibagoye cyane. Dore ibibazo 10 muba mugomba kwibaza mbere yo gufata umwanzuro wo gutandukana.1- Ese nagerageje ibishoboka byose ngo twe gutandukana?
Mwagiranye ibihe byiza kenshi kandi igihe kirekire, none ubu, ntakinyikoza. Ahora ambwira ko akazi kabaye kenshi, hakaba nubwo muhamagara ntanyitabe. Ntabwo tukigirana ibihe byiza nka mbere. Mfashe umwanzuro, ngiye gutandukana na we nta nteguza. Oya ! banza ugerageze uko ushoboye, umenye impamvu aguha niba ari ukuri, ndetse unegere inkoramutima zawe zikugire inama. Mbere yo gufata icyemezo cyo gutandunana na we, banza ugerageze ibishoboka byose nibinanirana ube ari bwo ufata umwanzuro wo gutandukana.
2- Ese dufitanye imishinga yo mu gihe kizaza, dufite icyerekezo kimwe muri gahunda ziri imbere ?
Reba niba mufite imishinga imwe mu gihe kizaza. Tuzabyarana abana bangahe ? dufite kuzakora iki n’iki mu bihe biri imbere…Niba ubona mudafite icyerekezo kimwe, cyangwa hari ibintu byinshi mutumva kimwe kandi atava ku izima. Aho ushobora kurekana na we niba wumva udashobora kugendera ku murongo aguha cyangwa uwo wowe umuha, cyangwa se ngo mubashe kugirana ibiganiro kugira ngo mwumve ikiri ukuri muzakora cyangwa muzakurikiza mu buzima bwanyu buri imbere.
3- Ese nidutandukana nibwo nzagira ibihe n’ubuzima bwiza kuruta turi kumwe ?
Reba niba uko mubanye byibuze ari sawa ahubwo yenda akaba ari wowe udashobotse. Ushobora kurebera ku bandi bagenzi bawe nubwo mu rukundo buri wese akunda ukwe. Ariko gereranya urebe niba nimurekana ari bwo bizakugendekera neza kurushaho.
4- Ese simfashe icyemezo mpubutse cyangwa imburagihe ?
Reba neza niba icyemezo ufashe utagihubukiye. Reba niba waragerageje bihagije. Reba niba mu nama inkoramutima zawe zakugiriye waragerageje kuzikurikiza bikanga. Fata umwanya uhagije n’igihe gihagije cyo kubitekerezaho.
5- Ese mu by’ukuri kuba ngiye gutandukana na we ndi mu kuri cyangwa ni jye munyamafuti ?
Zirikana yuko niba ari wowe munyamafuti, n’undi muzahura uzongera ugongane na we. Ese kuba tugiye gutandukana aho nticyaba ari ikibazo gishingiye ku bijyanye no gutera akabariro gusa? Aho uzaba uyobye cyane. Gerageza gushaka ubundi buryo mwakemura ikibazo ubundi ibintu bigaruke mu buryo.
6- Ese niba ari we umpemukira njyewe nshobora kubyihanganira, kumubabarira no kumukosora tudatandukanye ?
Ashobora kuba akubeshya, aguca inyuma, muri make wumva akugambanira rwose. Niba wumva udashobora kubyihanganira, udashobora kumubabarira, kandi na we akaba atabivaho. Ushobora gufata umwanzuro rwose mugatandukana mu gihe ari wo muti usigaye wonyine.
7-Ese umuryango wange turabyumva kimwe ?
Mu kinyarwanda baravuga ngo umutwe umwe wifasha gusara ntiwifasha gutekereza. Banza urebe niba abo mu muryango wawe ba hafi babyumva kimwe nawe. Urugero, nka mama wawe, mwene nyoko wibonamo…ariko nanone ukabigiramo ubwenge kuko ushobora gusanga abo bakurusha cyangwa bamurusha amafuti.
8- Ese si jye nyirabayazana ?
Ni ngombwa rwose kwisuzuma ukongera ukisuzuma ukareba neza niba atari wowe uteza amahane. Mbese ko atari wowe nyiri amafuti no kutabana neza. Ubundi rero nuvumbura ko ari wowe nyirabayazana, wikosore, nusanga atari wowe…
9- Ese ubundi nzabasha kumureka neza neza ?
Abenshi bafata bene uyu mwanzuro, ariko ejo bagatangira kwirirwa barira cyangwa bagata umutwe bumva bashaka gusubirana na bo batandukanye. Mbese bakumva batabaho batabana na bo batandukanye. Ni ngombwa rero kureba niba ufite imbaraga zo gufata icyemezo ukanagishyira mu bikorwa.
10- Ese ubundi nubwo nshaka gutandukana na we ubundi ndacyamukunda cyangwa ntakimbamo ?
Niba wumva ukimukunda, ukifuza kumubona mu maso mubyutse, ukifuza kumupfumbata, nyamuneka itonde kurekana na we !! niba wumva ntacyo akikubwiye, wabona nawe utakimukunda, mbese utakimwibonamo, aho urumva iyo bijya.
Ngibyo ibibazo 10 uba ugomba kwibaza mbere yuko ufata umwanzuro wo gutandukana n’umukunzi wawe nkuko tubikesha Plurielles.fr.


text:
>> Gahunda ya Liturijiya
Ibimenyetso (symboles) n’ibikorwa (gestes) dusanga muri liturjiya
“Muhore mwiteguye gusobanura iby’amizero yanyu, mwitegure guha igisubizo umuntu wese uzababaza ibijyanye n’ukwizera kwanyu.” 1Pet 3, 16
Mu rwego rwo gufasha abakristu gushyira mu bikorwa iryo jambo ry’Imana, birakwiye kandi ni byiza ko abakristu bamenya ibisobanuro bya bimwe mu bimenyetso (symboles) n’iby’imwe mu bikorwa (gestes) babona muri liturjiya cyangwa mu Kiliziya muri rusange! Impamvu ni uko ibyo bimenyetso n’imihango bidufasha kurushaho kwegera Imana, ntabwo ari byo ubwabyo turangamira ahubwo turabirenga tukareba hirya yabyo ukuri bishushanya. Mu gice cya mbere tuzahera ku bimenyetso bifatika ari byo ibi bikurikira:
Umusaraba, Amashami, Amazi, amavuta, itara cyangwa urumuri, inzogera, ikirugu n’ibindi.
Umusaraba
Umusaraba ni uwa kera na kare mu mateka y’Abakristu. Wakoreshwaga n’Abanyaroma, ni wo babambagaho umuntu wakatiwe igihano cy’urupfu. Icyo gihano cyatangiye gutangwa mu ntambara yari ishyamiranyije Abanyaroma n’abaturage b’i Karitaje muri Afurika ya ruguru. Kubera ko uwabambwaga ku musaraba yapfiraga mu bubabare bukabije, umusaraba waje kwinjira mu mvugo y’abantu maze ukaba ikimenyetso cy’imibabaro yose umuntu ahura nayo mu buzima. Kubera ko na Yezu Kristu wari umuyahudi kandi abayahudi bakaba bari barigaruriwe n’Abanyaroma,Yezu yabambwe ku musaraba, bityo umusaraba uba ikimenyetso kibutsa abakristu urupfu rwa Yezu Kristu. Mu ntangiriro z’ubukristu ntabwo umusaraba wahise ukoreshwa cyane nk’ubu kubera ko abakristu batinyaga ko watera urujijo mu bigishwa kubera hari hakiri umuco wo gusenga ibigirwamana bibaje mu mashusho. Indi mpamvu ni uko ikoreshwa ryawo ryari ryarazanywe n’Abakoloni b’Abanyaroma bityo washobora kubangamira inyigisho z’Intumwa za Yezu Kristu.
Umusaraba rero waje gukoreshwa ku mugaragaro igihe umwami Konstantini yari amaze gutsinda abamurwanyaga abikesheje ikimenyetso cy’umusaraba yari yabonye mu kirere cyanditsweho ngo: ku bw’iki kimenyetso uzatsinda. Amaze gutsinda rero yaciye iteka ritangaza ko ubukrisitu ari iyobokamana ryemewe ku mugaragaro, ubwo itotezwa rirekera aho, abakristu barisanzura. Ni uko n’umusaraba watangiye guhabwa icyubahiro gikomeye. Icyarushijeho guha imbaraga ikoreshwa ry’umusaraba ni itahurwa ry’ibice by’umusaraba wa Yezu ryakozwe na Helena ari we nyina w’uwo mwami wari usanzwe ari umukrisitukazi ukomeye cyane, yiyemeje gushaka umusaraba w’Umucunguzi we. Kugira ngo uwo mugabekazi abashe kubona ibice by’umusaraba wa Kristu yasabye ko bataburura ibice by’imisaraba mu cyobo babijugunyagamo maze agenda abikoza ku barwayi, maze ibyo yakojeje ku bari barwaye bagakira aba ari byo byitwa ibice by’umusaraba wa Yezu, ibyo bice yagiye abyohereza ahantu hari hakomeye mu mateka y’Ubukristu, twavuga nka Yeruzalemu, Roma na Konstantinopule. Igice cyoherejwe i Roma kiboneka muri Bazilika yitiriwe Umusaraba Mutagatifu w’i Yeruzalemui, iri rwagati mu mujyi.
Ahagana mu kinyejana cya gatanu ni bwo abakristu batangiye gukoresha umusaraba uriho ishusho ya Yezu awubambyeho. Papa Yohani VII, ni we wemeye ko umusaraba wajya ukoreshwa ku mugaragaro.
Kuri uwo musaraba berekanaga Yezu ameze neza, yambaye ikanzu ifite amaboko maremare. Ibyo byaterwaga no gushaka kwerekana Kristu nk’Umwami ariko wabambwe ku musaraba. Icyo cyubahiro cyahabwaga umusaraba n’uwawubambweho cyagaragariraga no mu byo bawukoragamo. Baforeshaga umuringa cyangwa ikindi cyuma cy’agaciro kugira ngo ikimenyetso kirambe igihe kirekire k’umusaraba n’uko Umucuguzi yari amerewe igihe yari awubambweho, byatumye hari ibyo bagiye bahinduramo gahoro gahoro kugira ngo n’abigishwa batavaho bafata ububabare bwa Nyagasani ku musaraba uko butari.
Mu kinyejana cya XI, ikanzu ya Yezu ku musaraba yagizwe ngufi cyane, amaboko yayo akurwaho, imisumari ine igaragara ari yo ifashe umubiri we mu biganza no mu maguru. Mu kinyejana cya XIII, mu mwanya w’ikamba rya cyami ryarangaga Kristu Umwami wabambwe ku musaraba, hashyizwe ikamba ry’amahwa rivugwa mu Ivanjili (reba Mt 27,29). Ku mubiri wa Yezu herekanwe agahinda, kunanuka (kubera ukuva amaraso menshi). Kwambara ubusa ni byo byerekanywe nyuma, bikibutsa ko abacirwaga urwo gupfa icyo gihe babambwaga bacujwe imyambaro yabo, ibyo kandi n’Ivanjili irabivuga (reba Yh 19, 23-24). Imisaraba ikoreshwa ubu yerekana kurushaho ububabare bwa Yezu ku musaraba yatangiye mu kinyejana cya XV.
Aho umusaraba nk’ikimenyetso umenyerewe, waranze ku buryo bwihariye abakirisitu aho bari hose ndetse n’ibyabo. Barawambaye, bawushushanya ku bikoresho bya liturujiya, bawutakisha za kiliziya ndetse ukajya n’ahashyinguye umukirisitu. Umusaraba rero nk’ikimenyesto cy’ugucungurwa kwa muntu uranga uwiyemeje gukurikira umukiza wawubambweho. Kuwubaha no kuwubahiriza biri muri bimwe bigaragaza icyubahiro n’agaciro umukirisitu aha Umukiza n’umurimo ukomeye yakoreye inyoko muntu. Ngiyo impamvu ituma Kiliziya ikurikiza urugero rw’abasokuruza mu kwemera maze ikubaha kandi ikubahiriza umusaraba.
Itara ryaka (urumuri)
Mu muco w’abanyaroma, bacanaga amatara ku manywa y’ihangu ku minsi mikuru, kugira ngo bahe icyubahiro abategetsi. Abakristu batiye uwo muco, baha ibyubahiro abayobozi ba Kiliziya bahereye ku bapapa, nyuma biza kugera ku bepisikopi, ndetse biza gusingira n’abapadiri igihe bayoboye igitambo cy’ukaristiya. Ibyo ariko ntibyigeze byibagiza na rimwe abakirisitu ko urumuri ruruta izindi ari Yezu Kristu. Ni yo mpamvu igihe cyose itara ryaka mu Kiliziya rishushanya Yezu Kristu we Rumuri rw’amahanga atuye isi (reba Yh 8, 12; 12, 46). Icyo gisobanuro kigaragazwa ku buryo bw’umwihariko n’Itara rya Pasika. Ukwakirana k’urumuri kugenura kandi kukibutsa ko uwo rushushanya ahari we ubwe. Ni yo mpamvu igihe abakrisu basenga itara ricanye, baba banazirikana ko Kristu ubwe ari hagati yabo nk’uko yabisezeranyije abe (Mt 18, 20). Nk’uko urumuri ruhashya umwijima aho ruri hose ni na ko Kristu Rumuri rw’amahanga atuye isi yirukana umwijima w’ubuyobe mu mitima y’abamwemera.
Urumuri abakristu bahabwa mu mihango nyobokamana rushushyanya Kristu ugomba kubamurikira ubuziraherezo. Ni yo mpamvu iyo abantu bahabwa batisimu, dukunda kuririmba tuti: “Ntuzagende mu mwijima, ubonye urumuri ruhoraho, rumurika ubuziraherezo, ni Yezu Kristu.” Icyo gitero gikunze kujyana cyane n’itangwa ry’urumuri. Biracyaza.
Twifashishije agatabo kitwa: IBIMENYETSO BY’ABAKRISTU N’IBISOBANURO BYABYO
Umurage w’abakurambere mu kwemera
kanditswe na P. Emmanuel Mugabo
Byanditswe : 2016-01-22 02:11:18
Uwabitangaje : Diocese Byumba


text:
Ikigega gifasha amavuriro kwiteza imbere
Mu rwego rwo kugoboka ibigo binyuranye biri mu rwego rw’ubuzima , HDP yashyizerho ikigega kigenewe kunganira ibyo byigo gitanga inguzanyo iciriritse . Ikigamijwe mu gutanga iyo nguzanyo ni ugufasha kurushaho kunoza service z’ubuzima , imibereho y’ababigana igatera imbere , kandi nibyo bigo bikazamura ubukungu bwabyo biturutse kuri izo service zitangwa. Icyo kigega , aricyo cyitwa HIM , Health Investment Management cyagiyeho mu mwaka 2016 kimwe nk’indi societe yose y’ubucuruzi , kikaba gifite uburenganzira gihabwa na Rwanda Development Board (RDB).


text:
Mu gihe ukundanye n’umuntu hari ibintu uba ugomba kumukorera ku buryo bigoye kwibagirwa uwabigukoreye kandi bigatuma umuntu abaho yishimye.
Dore ibintu utari uzi wakorera umugabo akagukunda byimazeyo:
1.Wigerageza kumuhindura
Abagabo benshi bakunda abagore bashyigikira ibitekerezo byabo. Ntabwo bivuze ko wakwemera buri kimwe cyose umugabo ashaka mu gihe ubona atari kiza. Ariko, gerageza umuhe umwanya wumve uko atekereza ikintu runaka maze mujye inama ariko wabanje kumuha umwanya umutega amatwi.
2.Jya umwereka ko washobora gukunda ibyo akunda
Umugabo yishimira kubona wagendana nawe maze ugakunda ibyo akunda. Ibyo bimutera akanyamuneza kuruta uko wamuhatira gukunda ibyo ukunda. Kuberako muba mugiye kuba umwe, byanze bikunze mushobora kwisanga mudakunda ibintu bimwe. Ni byiza ko wereka umugabo ko mwahitamo gukunda bimwe ariko akabona byabindi yakundaga nawe nibyo wishimiye kuba mwahitamo mwese.
3. Mufashe kugera ku byifuzo bye aho kumuca intege
Shaka ikintu kimwe wamukorera cyoroheje cyane ariko watekerejeho kimufasha kubonako ikerekezo yihaye uzaba uwambere mugutuma ayigeraho. Kubona umukorera ibintu nk’ibyo birajya bimutungura maze bitume arushaho kugukunda.
4. Wimutegeka ku kwitaho
Mubyukuri umugore wese abashaka umugabo umwitaho ndetse cyane. Gusa biba byiza iyo udahatiye umugabo wawe kugira icyo agukorera usa nubimuhatira cyane. Ahubwo mwerekeko haricyo ukeneye maze nawe umuhe umwanya yibwirize. Mugihe azabonako utamuhatira kugira ibyo agukorera bisa nkaho arukumutegeka, ntagushidikinya bizamushimisha kandi abigukorere yumva yishimye.


text:
Gicumbi: Imicungire n’imiyoborere mibi by’amakoperative byateye atari make guhomba.
Benshi bazinukwa kujya mu makoperative babitewe ahanini no gushaka inyungu bwite za bamwe mu bayashinze, kuyoborwa nabi no guhezwa ku byiza bavunikiye.
Imicungire n’imiyoborere mibi by’amakoperative, ni kimwe mu bituma amakoperative atandukanye mu karere ka Gicumbi adatera imbere. Abayashinze arabakiza mu gihe abayayobotse bagenda bayahugwa.
Ikigo gishinzwe guteza imbere amakoperative y’ubworozi bw’inzuki ishami rya Gicumbi (ATIC Gicumbi), kigira inama amakoperative kunoza imiyoborere n’imicungire byayo.
Imicungire mibi y’umutungo w’amakoperative, ubuyobozi bwikubiwe n’agatsiko ka bamwe basangiye amasano ya hafi ari nabyo biganisha ku miyoborere mibi no gucunga nabi ibya koperative bikaganisha ku kudatera imbere kwayo ni kimwe mu byagarutsweho mu nama yahuje abayobozi b’amakoperative y’abavumvu mu karere ka Gicumbi.
Ndanganwa Jean Marie Vianney, umwe mu bayobozi ba koperative COOPAM aganira n’ikinyamakuru Intyoza.com, avuga ko kwirengagiza inshingano n’ubumenyi buke mu gucunga umutungo wa koperative ari ibintu biri ku isonga mu gutuma amakoperative adatera imbere.
Yagize ati:” Amakoperative menshi usanga icungamutungo ryayo ritameze neza, ahandi ugasanga biterwa n’ubumenyi buke bw’abayacunga cyangwa rimwe na rimwe ugasanga biterwa no kwirengagiza inshingano za bamwe batazubahiriza uko bikwiye kubera ubumenyi bukeya”.
Uwitwa Sebahutu Ernest, we asanga amakoperative menshi nta nzego zikomeye afite, n’izihari ugasanga ngo zidasobanukiwe n’uburyo ibitabo by’icungamutungo byuzuzwa.
Yagize ati:” Nta nzego zikomeye amakoperative menshi afite, hari aho usanga amakoperative ari ay’abaperezida gusa, ikindi; ubajije koperative zifite ibitabo byuzuye, wasanga ari imwe cyangwa ebyiri, ntabwo koperative ari umufuka w’umuntu umwe. Abenshi binjira muri koperative bakagenda buhumyi, wenda ubizi akaba ari perezida wenyine abandi bari ahongaho gusa, ugasanga koperative ari iy’umuntu umwe, bigatuma zihomba”.
Musoni Celestin, umuyobozi ushinzwe guteza imbere amakoperative y’abavumvu mu karere ka Gicumbi, yasabye abagize Koperative kubakira ku mategeko agenga amakoperative nka kimwe mu bishobora kubafasha mu kunoza imikorere no kubasha kwiteza imbere.
Yagize ati:” Turasaba abayobozi bayobora amakoperative gufasha amakoperative kubakira ku mategeko agenga amakoperative, kugirango tube dufite amakoperative ateye imbere, bitari mu Rwanda gusa ahubwo no mu ruhando mpuzamahanga”.
Kwibumbira mu makoperative ni gahunda ya leta y’u Rwanda igamije gukangurira abantu gukorera hamwe, ngo bazamurane mu iterambere. gusa igikunze kugaragara ni uko abayobozi bayo makoperative ari bo bakunze kugerwaho n’inyungu ziba zaraharaniwe n’abanyamuryango bose, bigatera igihombo gituma abantu benshi batishimira kujya mu makoperative.
NAMAHIRWE Pascaline
Intyoza.com / gicumbi